
1. CONSTITUIREA GRUPURILOR PARLAMENTARE

art.61 alin.3 din Constituţia României;

art.13-19 din Regulamentul Camerei Deputaţilor

Grupurile parlamentare sunt structuri organizatorice ale Camerei Deputaţilor în cadrul cărora se definesc poziţiile deputaţilor aparţinând unui anumit grup parlamentar faţă de problemele ce urmează a fi supuse Camerei spre dezbatere şi aprobare. Grupurile parlamentare nu au o putere de decizie proprie, întrucât numai Camera este cea care hotărăşte în problemele ce ţin de specificul activităţii parlamentare.

Grupurile parlamentare se constituie pe bază de apartenenţă, afinitate politică a unui deputat cu partidul sau coaliţia politică pe listele căreia a candidat. De aceea, un deputat nu poate face parte concomitent din două sau mai multe grupuri parlamentare.

Grupurile parlamentare se pot constitui din cel puţin 10 deputaţi care au candidat în alegeri pe listele aceluiaşi partid sau ale aceleiaşi formaţiuni politice. Deputaţii unui partid sau ai unei formaţiuni politice nu pot constitui decât un singur grup parlamentar. Constituţia şi Regulamentul Camerei Deputaţilor nu stabilesc asocierea obligatorie a deputaţilor la un grup parlamentar. Este opţiunea liberă a fiecărui deputat să se asocieze sau nu la un grup parlamentar.

Deputaţii care au candidat pe listele unei coaliţii electorale şi fac parte din partide sau formaţiuni politice diferite pot constitui grupuri parlamentare proprii ale partidelor sau formaţiunilor din care fac parte.

Potrivit prevederilor regulamentare, deputaţii partidelor sau formaţiunilor politice care nu întrunesc numărul necesar pentru a forma un grup parlamentar, precum şi deputaţii independenţi se pot reuni în grupuri parlamentare mixte sau se pot afilia altor grupuri parlamentare constituite în Cameră.

Deputaţii care reprezintă organizaţiile cetăţenilor aparţinând minorităţilor naţionale, altele decât minoritatea maghiară, pot constitui un singur grup parlamentar.

În prima sa şedinţă, fiecare grup parlamentar procedează la desemnarea conducerii proprii alcătuite din lider şi, după caz, din unul sau mai mulţi locţiitori.

Liderul grupului prezintă Camerei denumirea acestuia, precum şi componenţa lui numerică şi nominală. Succesiunea prezentărilor se stabileşte de către preşedintele de vârstă al Camerei, în ordinea mărimii grupurilor parlamentare.

Orice modificare intervenită în componenţa unui grup parlamentar se aduce la cunoştinţa preşedintelui Camerei Deputaţilor sub semnătura liderului grupului şi, după caz, a deputatului.

 

2. PROCEDURA VALIDĂRII MANDATELOR DE DEPUTAT

art.60 alin.3,art.67 alin1 din Constituţia României;

art.3-12 din Regulamentul Camerei Deputaţilor

Competenţa validării revine exclusiv Camerei Deputaţilor, în virtutea autonomiei parlamentare de care beneficiază aceasta. Validarea este operaţiunea prin care se verifică dacă alegerea s-a făcut cu respectarea tuturor condiţiilor constituţionale şi legale privind alegerea deputaţilor.

În acest scop, Camera Deputaţilor alege, în prima sa şedinţă, o comisie compusă din 30 de deputaţi, cu respectarea configuraţiei politice a Camerei, aşa cum aceasta rezultă din alcătuirea grupurilor parlamentare. Pentru aceasta, liderii grupurilor parlamentare propun un număr de deputaţi ce revin grupului respectiv şi care vor urma să intre în componenţa comisiei. Propunerile se transmit secretarilor de şedinţă.

Propunerile pentru componenţa nominală a comisiei se fac de către grupurile parlamentare, în limita numărului de locuri stabilit proporţional cu numărul membrilor grupului în totalul deputaţilor şi se transmit secretarilor de şedinţă.

Comisia de validare îşi alege un birou, format din preşedinte şi doi vicepreşedinţi. Ceilalţi 27 de membri ai comisiei se organizează în 9 grupe de lucru, compuse din câte 3 membri. Fiecărei grupe de lucru îi sunt repartizate de către biroul comisiei de validare un anumit număr de dosare referitoare la alegerea deputaţilor. Dosarele membrilor grupelor de lucru se verifică de către biroul comisiei.

În termen de cel mult 3 zile de la constituirea comisiei, biroul acesteia şi grupele de lucru sunt obligate să prezinte comisiei, în scris, propunerile privind validarea sau invalidarea mandatelor. Aceste propuneri se adoptă cu votul majorităţii membrilor biroului sau grupelor de lucru. În cazul în care, după expirarea termenului de 3 zile, au rămas nesoluţionate unele dosare, acestea se discută în plenul comisiei, care urmează să se pronunţe asupra contestaţiilor nesoluţionate, precum şi asupra acelora a căror soluţionare s-a făcut cu încălcarea dispoziţiilor legale referitoare la procedura de soluţionare.

Comisia de validare poate propune invalidarea alegerii unui deputat în cazurile în care constată că alegerea acestuia s-a făcut prin încălcarea legii, inclusiv prin fraudă electorală. Pe baza propunerilor făcute de grupele de lucru, comisia întocmeşte, în cel mult 4 zile de la constituire, un raport în care vor fi nominalizaţi deputaţii pentru care se propune validarea, invalidarea sau, după caz, amânarea validării mandatelor, cu motivarea succintă a propunerilor de invalidare sau de amânare. Raportul se supune la vot în comisie, fiind aprobat cu votul majorităţii membrilor acesteia; în caz de paritate, votul preşedintelui comisiei este hotărâtor.

Potrivit Regulamentului Camerei Deputaţilor, aceasta se întruneşte în şedinţă, de drept, în a 5-a zi de la constituirea comisiei de validare, pentru dezbaterea raportului privind validarea.

În cazul deputaţilor pentru care nu există motive de invalidare se întocmeşte, pe circumscripţii electorale, o listă cuprinzând numele şi prenumele acestora, asupra căreia Camera se pronunţă printr-un singur vot. În cazul deputaţilor pentru care a fost propusă invalidarea mandatului, Camera dezbate şi se pronunţă prin vot pentru fiecare caz în parte. Validarea sau, după caz, invalidarea mandatelor de deputat se face cu votul majorităţii deputaţilor prezenţi.

Camera Deputaţilor este legal constituită după validarea a două treimi din mandatele de deputat. După constituirea legală a Camerei, se poate proceda la alegerea preşedintelui Camerei Deputaţilor şi a celorlalţi membri ai Biroului permanent, precum şi la constituirea comisiilor permanente.

După validarea mandatelor, deputaţilor li se eliberează legitimaţia de membru al Camerei Deputaţilor, semnată de preşedintele acesteia.

 

3. ALEGEREA PREŞEDINTELUI CAMEREI DEPUTAŢILOR

art.61 alin.2 din Constituţia României;

art.20-22 din Regulamentul Camerei Deputaţilor

După constituirea legală a Camerei, ca rezultat al validării a două treimi din numărul mandatelor, se alege preşedintele Camerei Deputaţilor şi apoi ceilalţi membri ai Biroului permanent al acesteia.

Preşedintele Camerei Deputaţilor este ales pentru întreaga durată a legislaturii, prin vot secret cu buletine de vot. Deşi preşedintele Camerei Deputaţilor este membru al unui anumit grup parlamentar, el reprezintă Camera şi trebuie să adopte o atitudine echidistantă faţă de toate grupurile parlamentare şi să fie imparţial în îndeplinirea acestei funcţii.

În vederea alegerii preşedintelui Camerei, fiecare grup parlamentar nominalizează o singură propunere, care se prezintă plenului Camerei, în ordinea mărimii grupurilor parlamentare.

Pe buletinele de vot se înscriu numele şi prenumele tuturor candidaţilor, funcţia pentru care aceştia candidează, menţionându-se în dreptul fiecăruia grupul parlamentar din care face parte candidatul respectiv.

Buletinele de vot sunt distribuite deputaţilor pe bază de apel nominal (unul dintre secretari citeşte numele deputaţilor în ordinea circumscripţiilor electorale, iar un alt secretar le distribuie buletinele de vot). Fiecare buletin poartă ştampila de control. Buletinele de vot se introduc în urne.

Buletinele de vot care nu corespund modelului prezentat sau cele care nu poartă ştampila de control, precum şi cele pe care numărul candidaţilor al căror nume nu a fost şters este mai mare de unu sunt nule.

Este declarat ales preşedinte al Camerei Deputaţilor candidatul care a întrunit votul majorităţii deputaţilor. Dacă nici un candidat nu a întrunit, după două tururi, votul majorităţii deputaţilor, se organizează noi tururi de scrutin, în urma cărora este declarat preşedinte al Camerei candidatul care a obţinut majoritatea voturilor deputaţilor prezenţi, cu respectarea cvorumului prevăzut de art.64 din Constituţie.

 

4. PROCEDURA DE ALEGERE A BIROULUI PERMANENT

art.61 alin 2 şi 5 din Constituţia României;

art. 23; art. 14 din Regulamentul Camerei Deputaţilor

Biroul permanent al Camerei Deputaţilor este alcătuit din preşedintele Camerei Deputaţilor, 4 vicepreşedinţi, 4 secretari şi 4 chestori.

Biroul permanent al Camerei Deputaţilor este un organ intern de lucru al acesteia, având menirea de a conduce lucrările parlamentare, în limitele prerogativelor ce-i sunt conferite de Constituţie şi de Regulamentul Camerei, precum şi de a organiza serviciile acesteia. Prin compunerea sa, Biroul permanent exprimă opţiunile politice reprezentate în Parlament, inclusiv cele ale grupurilor minoritare.

Preşedintele Camerei Deputaţilor, care este şi preşedintele Biroului permanent, este ales pe durata mandatului Camerei, iar vicepreşedinţii, secretarii şi chestorii se aleg la începutul fiecărei sesiuni parlamentare ordinare.

Componenţa Biroului permanent se alcătuieşte prin negocieri între liderii grupurilor parlamentare, respectându-se configuraţia politică a Camerei, aşa cum rezultă din constituirea grupurilor parlamentare.

În acest scop, la prima întâlnire a grupurilor parlamentare, sub conducerea preşedintelui Camerei, se stabilesc propunerile pentru numărul de locuri ce revin pe funcţii grupurilor parlamentare în Biroul permanent, în raport cu proporţia membrilor acestora în totalul deputaţilor.

Propunerile se prezintă Camerei Deputaţilor de către preşedintele acesteia. Numărul de locuri din Biroul permanent ce se repartizează, pe funcţii, grupurilor parlamentare se stabileşte de Camera Deputaţilor cu votul majorităţii deputaţilor prezenţi.

După stabilirea numărului de locuri şi a funcţiilor în cadrul biroului ce revin fiecărui grup parlamentar, liderii acestora nominalizează candidaţii pe funcţii. Propunerile nominale se prezintă apoi plenului Camerei de către liderii grupurilor parlamentare, în limita locurilor şi funcţiilor stabilite de Cameră.

Dacă nu se realizează majoritatea voturilor deputaţilor, se organizează un nou tur de scrutin, în care lista este aprobată cu majoritatea voturilor deputaţilor prezenţi, în condiţiile întrunirii cvorumului.

Pentru verificarea şi constatarea rezultatului votului, este necesară instituirea unei comisii de numărare a voturilor , care se propune a fi alcătuită din câte un reprezentant al fiecărui grup parlamentar căruia îi sunt repartizate locuri în Biroul permanent.

 

5. PROCEDURA DE CONSTITUIRE A COMISIILOR PARLAMENTARE

art.61 alin 4 şi alin 5 din Constituţia României;

art. 35-40, art. 69-71 din Regulamentul Camerei Deputaţilor

Comisiile parlamentare sunt organe interne de lucru ale Camerei Deputaţilor, înfiinţate cu scopul de a îndeplini însărcinările care le sunt încredinţate pentru pregătirea lucrărilor parlamentare. Comisiile permanente sunt formate dintr-un număr de 13 - 40 deputaţi, stabilit pentru fiecare comisie în parte de către Cameră.

Comisiile parlamentare nu au putere de decizie proprie, ele asigurând doar pregătirea dezbaterii în plenul Camerei, a materialelor înscrise pe ordinea de zi a şedinţelor.

Comisiile permanente se constituie în domenii de specialitate, care corespund, pe cât posibil, profilului activităţii ministerelor şi îşi desfăşoară activitatea neîntrerupt, pe întreaga durată a legislaturii.

Comisiile de anchetă se constituie la cererea unei treimi din numărul membrilor Camerei. Hotărârea de înfiinţare a comisiei se adoptă cu votul majorităţii deputaţilor prezenţi.

Alcătuirea comisiilor Camerei Deputaţilor se face cu respectarea configuraţiei politice a acesteia. Pentru fiecare comisie, numărul de locuri ce revine fiecărui grup parlamentar sau deputaţilor independenţi se stabileşte de plenul Camerei, la propunerea Biroului permanent.

Dacă grupurile parlamentare nu ajung la un acord asupra componenţei uneia sau mai multor comisii, Biroul permanent propune, iar Camera hotărăşte, cu votul majorităţii deputaţilor prezenţi, asupra candidaturilor susţinute de fiecare din grupurile parlamentare, cu respectarea configuraţiei politice a Camerei.

În prima lor şedinţă, care este convocată de preşedintele Camerei Deputaţilor, comisiile permanente îşi aleg birourile, compuse dintr-un preşedinte, 2 vicepreşedinţi şi 2 secretari. Întrucât comisiile reflectă prin componenţa lor configuraţia politică a Camerei, membrii birourilor acestora sunt desemnaţi prin negocieri între liderii grupurilor parlamentare, care vor înainta propunerile nominale pe funcţii în cadrul numărului stabilit, în raport cu ponderea numerică a grupului în totalul deputaţilor.

Lista candidaţilor pentru biroul comisiei se supune în întregime votului membrilor acesteia şi se aprobă cu majoritatea voturilor deputaţilor prezenţi.

Orice membru al biroului comisiei poate fi revocat, le cererea grupului parlamentar care l-a propus sau a unei treimi din numărul membrilor comisiei. Cererea de revocare se supune votului majorităţii deputaţilor din comisia respectivă.

 

6. Stabilirea ordinii de zi şi a programului de lucru

art.78-83 din Regulamentul Camerei Deputaţilor

Lucrările parlamentare în plenul Camerei Deputaţilor se desfăşoară în conformitate cu ordinea de zi şi programul săptămânal stabilite.

Regulamentul Camerei Deputaţilor prevede că la şedinţele Biroului permanent în care se dezbate proiectul ordinii de zi pot participa, la cerere, un membru al Guvernului, precum şi delegaţi ai grupurilor parlamentare care nu sunt reprezentate în birou.

În ansamblul său, proiectul ordinii de i cuprinde, în general, proiecte de lege, propuneri legislative, proiecte de hotărâri şi, după caz, întrebări, petiţii, interpelări etc. Guvernul are dreptul să ceară înscrierea în proiectul ordinii de zi a unor probleme pe care intenţionează să le supună dezbaterii şi adoptării de către Cameră.

Proiectul ordinii de zi şi proiectul programului de lucru sunt supuse spre aprobare Camerei în ultima zi de lucru ce precede perioada pentru care au fost întocmite. Pentru aprobarea ordinii de zi şi a programului de lucru săptămânal este necesar votul majorităţii deputaţilor prezenţi. Odată aprobată ordinea de zi, aceasta nu se mai poate modifica decât la cererea motivată a Guvernului, a Biroului permanent sau a unui grup parlamentar, dar numai în prima zi a săptămânii respective. Motivarea cererii se face printr-o singură luare de cuvânt, limitată în timp. Regulamentul Camerei prevede că, în caz de opoziţie la modificarea cerută, se acordă cuvântul unui singur vorbitor pentru a exprima dezacordul faţă de solicitarea respectivă. După această fază procedurală, cererea de modificare se va supune la vot de către preşedintele Camerei. Modificarea ordinii de zi şi a programului se aprobă cu votul majorităţii deputaţilor prezenţi la şedinţă.

 

1. PROCEDURA DEPUNERII PROPUNERILOR LEGISLATIVE

art.73 din Constituţia României;

art. 84-88 din Regulamentul Camerei Deputaţilor

Potrivit Constituţiei, deputaţii şi senatorii pot prezenta propuneri legislative numai în forma cerută pentru proiectele de lege. Deputaţii pot exercita dreptul de iniţiativă legislativă fie individual, fie colectiv ori prin grupul parlamentar de care aparţin. Propunerile trebuie însoţite de o expunere de motive. O propunere legislativă înaintată sub forma unei petiţii simple sau a unei simple declaraţii este inadmisibilă. Este inadmisibilă, de asemenea, înaintarea unei propuneri fără avizul Consiliului Legislativ.

Propunerile legislative care implică modificarea prevederilor bugetului de stat sau ale bugetului asigurărilor de sociale stat trebuie să se fundamenteze pe informarea cerută în mod obligatoriu Guvernului.

Dacă propunerea legislativă nu este însoţită de avizul Consiliului Legislativ, Biroul permanent va trimite propunerea spre avizare acestui organism.

Parlamentarii prezintă propunerea legislativă în Camera din care fac parte. Ca atare, deputaţii nu pot depune propuneri legislative la Senat. Constituţia prevede însă că prevederile legislative se supun întâi adoptării în Camera în care au fost prezentate.

Deputaţii pot depune propuneri legislative la Biroul permanent al Camerei. Acestea se înregistrează în ordinea prezentării lor şi sunt aduse la cunoştinţă Camerei în prima şedinţă, prin anunţarea titlului, a iniţiatorului şi a comisiilor sesizate pentru examinare în fond şi pentru avizare. Propunerile se imprimă şi sunt distribuite de îndată deputaţilor.

Biroul permanent trimite toate propunerile legislative spre dezbatere şi avizare comisiilor permanente competente. Deputatul care a iniţiat propunerea poate să şi-o retragă până la înscrierea sa pe ordinea de zi.

 

2. PROCEDURA LEGISLATIVĂ

art.72-75 din Constituţia României;

art.84-101 din Regulamentul Camerei Deputaţilor

Exercitarea dreptului de iniţiativă legislativă este principala modalitate de sesizare a Camerei Deputaţilor şi Senatului.

În exerciţiul dreptului de iniţiativă legislativă, Guvernul înaintează Camerei proiecte de lege, iar deputaţii şi cetăţenii - propuneri legislative. Propunerile trebuie însoţite de o expunere de motive şi redactate în forma cerută pentru proiectele de lege.

În cazul în care propunerile legislative formulate de deputaţi implică modificări ale bugetului de stat sau ale bugetului asigurărilor sociale de stat, Regulamentul Camerei prevede că acestea trebuie să se fundamenteze pe informarea cerută în mod obligatoriu Guvernului, potrivit art.110 alin.1 din Constituţie. Totodată, proiectele de lege şi propunerile legislative se înaintează Camerei Deputaţilor, însoţite de avizul Consiliului Legislativ.

Proiectele şi propunerile legislative se înregistrează la Biroul permanent în ordinea prezentării lor şi sunt aduse la cunoştinţă Camerei de către preşedintele acesteia în prima şedinţă, prin anunţarea titlului, a iniţiatorului şi a comisiilor sesizate pentru examinarea în fon şi avizare. Totodată, ele se imprimă şi se distribuie deputaţilor de îndată, fiind trecute pe ordinea de zi.

Dacă Biroul permanent consideră că în privinţa unei propuneri legislative este necesară solicitarea din partea Guvernului a informării, în conformitate cu art.110 art.1 din Constituţie, secretarul general al Camerei trimite propunerea la Guvern. În cazul în care propunerea legislativă este depusă fără avizul Consiliului Legislativ, Biroul permanent va decide trimiterea ei spre avizare acestui organism.

Biroul permanent trimite de îndată proiectele şi propunerile legislative spre dezbatere şi avizare comisiilor permanente competente.

Comisia permanentă sesizată în fond examinează proiectul sau propunerea şi întocmeşte un raport care va cuprinde propuneri cu privire la adoptarea sau, după caz, modificarea ori respingerea acesteia.

Proiectele şi propunerile legislative avizate se supun dezbaterii Camerei în succesiunea prevăzută pe ordinea de zi.

Deputaţii, grupurile parlamentare sau Guvernul pot să prezinte amendamente motivate în scris, la proiectele şi propunerile legislative depuse, care se transmit Biroului permanent cu cel puţin 6 zile înainte de dezbaterea proiectului sau propunerii legislative în plenul Camerei.

Amendamentele se supun examinării comisiilor competente, iar concluziile acestora se adaugă la raportul întocmit anterior.

Dezbaterea generală a proiectului de lege sau propunerii legislative este precedată de prezentarea succintă, de către iniţiatorul proiectului sau propunerii, a motivelor care au condus la promovarea acestuia. După expunerea făcută de iniţiator, preşedintele comisiei permanente sesizate în fond sau raportorul desemnat de comisie prezintă raportul întocmit de aceasta.

În continuarea dezbaterii generale, fiecare grup parlamentar poate să-şi desemneze un singur reprezentant pentru a prezenta poziţia grupului faţă de proiectul de lege sau de propunerea legislativă.

Regulamentul interzice ca în faza dezbaterilor generale a proiectului sau a propunerii legislative să fie propuse amendamente.

La discutarea fiecărui articol deputaţii pot lua cuvântul pentru a-şi exprima punctul de vedere. În cursul luărilor de cuvânt, amendamentele privind probleme de redactare sau alte aspecte mai puţin importante pot fi prezentate şi oral. Este însă necesar ca amendamentele să se refere la conţinutul unui singur articol.

Discutarea articolelor începe cu amendamentele. În cursul dezbaterilor, deputaţii, Guvernul sau grupurile parlamentare pot pune în discuţie amendamentele respinse de comisia sesizată în fond sau amendamentele depuse la comisie, în conformitate cu prevederile regulamentare, dar care nu figurează în raportul acesteia.

În mod excepţional, pot fi depuse amendamente noi şi în timpul dezbaterilor în plen.

Când dezbaterea amendamentelor relevă consecinţe importante asupra proiectului sau propunerii legislative, preşedintele Camerei Deputaţilor poate trimite textele în discuţie comisiei sesizate în fond. În acest caz, autorii amendamentelor au dreptul să fie ascultaţi în cadrul comisiei. Acelaşi drept îl au şi reprezentanţii Guvernului.

Discutarea amendamentelor începe cu cele prin care se propune eliminarea unora dintre textele cuprinse în articolul supus dezbaterii şi continuă cu cele privind modificarea sau completarea acestuia. În cazul în care există mai multe amendamente de acelaşi fel, ele se supun la vot în ordinea în care au fost prezentate, începând cu cele cuprinse în raportul comisiei sesizate în fond.

Camera se pronunţă prin vot distinct asupra fiecărui amendament, în afară de cazul în care adoptarea unuia exclude acceptarea celorlalte. Fiecare articol se supune votului Camerei şi se adoptă cu votul majorităţii deputaţilor prezenţi, indiferent de majoritatea necesară aprobării pe ansamblu a legii, potrivit art.74 alin.1 şi 2 din Constituţie.

 

3. PROCEDURA DE URGENŢĂ

art.74 alin 3 din Constituţia României;

art.102-106 din Regulamentul Camerei Deputaţilor

În temeiul art.74 alin.3 din Constituţia României, la cererea Guvernului sau din proprie iniţiativă, Parlamentul poate adopta proiecte de lege sau propuneri legislative cu procedură de urgenţă, stabilită potrivit regulamentului fiecărei Camere.

Regulamentul Camerei Deputaţilor stabileşte în art.102-106 regulile procedurii de urgenţă. Potrivit acestor reguli, procedura de urgenţă se declanşează la cererea Guvernului, la propunerea Biroului permanent, a grupurilor parlamentare sau a comisiilor permanente.

Aceste cereri sau propuneri prin care se solicită procedura de urgenţă se supun aprobării Camerei Deputaţilor în ziua în care au fost înregistrare sau, dacă deputaţii nu se află în plen, în prima şedinţă ce urmează zilei de înregistrare a acestora. Cererile sau propunerile se supun aprobării Camerei în ziua respectivă, indiferent de ordinea de zi stabilită pentru acea zi.

După aprobarea procedurii de urgenţă deputaţii, grupurile parlamentare sau Guvernul pot prezenta amendamente în scris, motivate, care se trimit comisiei sesizate în fond în termen de cel mult 48 de ore de la aprobarea procedurii de urgenţă. În acelaşi interval de timp, se va trimite şi avizul Consiliului Legislativ. 

În cel mult 3 zile de la sesizare, comisia sesizată în fond este obligată să depună raportul. După primirea raportului, Camera Deputaţilor înscrie, cu prioritate, pe ordinea de zi proiectul de lege sau propunerea legislativă şi trece la dezbaterea pe articole, eliminându-se dezbaterea generală.

Pentru dezbatere, preşedintele Camerei, după consultarea biroului comisiei sesizate în fond, propune plenului o durată de timp care, odată aprobată, se cere a fi respectată. La dezbaterea pe articole se supun dezbaterii numai articole la care există amendamente cuprinse în raportul comisiei sesizate în fond.

La discutarea fiecărui articol pot lua cuvântul pentru a-şi exprima punctul de vedere, în limita unei perioade de timp stabilite de Cameră, reprezentantul Guvernului, iniţiatorul, autorii amendamentelor depuse la comisia sesizată în fond şi câte un deputat desemnat de fiecare grup parlamentar. În timpul dezbaterilor nu pot fi prezentate amendamente.

Dacă la expirarea perioadei de timp stabilite de Cameră dezbaterea nu s-a epuizat, ea se va încheia, iar preşedintele Camerei va supune votului fiecare amendament cuprins în raportul comisiei sesizate în fond şi fiecare articol, după care se va proceda la votarea finală a proiectului de lege sau a propunerii legislative.

 

 

4. PREZENTAREA ŞI DISCUTAREA AMENDAMENTELOR

art.90, art.94, art. 97-100 din Regulamentul Camerei Deputaţilor

Dreptul de iniţiativă legislativă al deputaţilor nu se limitează la prezentarea unor propuneri legislative complete. Deputaţii au dreptul, totodată, să formuleze amendamente, fie la proiectele de lege înaintate Camerei Deputaţilor de către Guvern, fie la propuneri legislative făcute de ceilalţi membri ai Camerei.

Amendamentele prezentate în şedinţele Camerei în cursul dezbaterii pe articole a proiectelor de lege şi a propunerilor legislative pot fi supuse avizului Consiliului Legislativ, la propunerea preşedintelui comisiei sesizate în fond.

În cazul procedurii de urgenţă, amendamentele prezentate în scris şi motivate se trimit comisiei sesizate, în termen de cel mult 48 de ore de la aprobarea procedurii de urgenţă.

Amendamentele formulate sunt examinate în comisiile permanente sesizate în fond, ale căror concluzii referitoare la conţinutul amendamentelor vor fi cuprinse în raport. Regulamentul Camerei nu interzice ca amendamentele să fie examinate şi avizate şi de o altă comisie.

Amendamentele formulate în plen pot fi prezentate şi susţinute oral. Pentru astfel de amendamente prezentate în plen, avizarea se poate face oral de către raportorul comisiei sesizate în fond, la solicitarea preşedintelui Camerei Deputaţilor.

În cursul dezbaterilor, deputaţii pot pune în discuţie amendamentele respinse de comisia sesizată în fond sau amendamentele depuse la comisie, dar care nu figurează în raportul întocmit de aceasta.

Regulamentul Camerei Deputaţilor prevede că, în mod excepţional, pot fi depuse amendamente noi şi în timpul dezbaterii în plen.

Discutarea proiectului de lege pe articole începe cu amendamentele. Mai întâi se discută amendamentele prin care se propune eliminarea unora din textele articolului supus dezbaterii şi continuă cu cele privind modificarea sau completarea acestuia.

Camera Deputaţilor se pronunţă prin vot distinct asupra fiecărui amendament, în afară de cazul în care adoptarea unui exclude acceptarea celorlalte.

 

5. PROCEDURA DE VOT

art. 107-115 din Regulamentul Camerei Deputaţilor

Potrivit Regulamentului Camerei Deputaţilor, legile hotărârile şi moţiunile supuse dezbaterii se adoptă prin votul personal al fiecărui deputat, care poate fi deschis sau secret. Votul deschis se exprimă prin ridicarea mâinii, prin ridicare în picioare, prin apel nominal sau prin mijloace electronice. Votul secret se exprimă prin buletine de vot, prin bile sau prin mijloace electronice.

Modul de exprimare a votului se hotărăşte de Cameră, la propunerea preşedintelui acesteia sau a unui grup parlamentar, în afară de cazul în care prin regulament se stabileşte o anumită procedură de vot.

Dacă se recurge la votul prin apel nominal, preşedintele explică obiectul votării şi sensul cuvintelor "pentru" şi "contra", după care unul dintre secretari dă citire numelui şi prenumelui fiecărui deputat. Deputaţii prezenţi răspund "pentru" sau "contra". După terminarea apelului, numele şi prenumele deputaţilor care nu au răspuns se repetă.

Dacă se optează pentru votul prin bile, fiecare deputat primeşte de la secretari câte două bile, una albă şi una neagră, pe care le introduce în urne. Introducerea bilei albe în urna de culoare albă şi, respectiv, a bilei negre în urna neagră înseamnă vot "pentru". Introducerea bilelor în urne având culoarea diferită de cea a urnelor înseamnă vot "contra".

Constatarea rezultatului votului, la încheierea scrutinului, se va face în prezenţa unui membru al Biroului permanent.

Votul prin mijloace electronice se realizează prin conectarea unuia dintre contactele care reprezintă "vot pentru", "vot împotrivă" sau "abţinere".

În cazul votului cu buletine de vot, pe buletin se menţionează numele şi prenumele candidatului, funcţia pentru care acesta candidează şi, dacă este necesare, grupul parlamentar din care face parte. Votul cu buletine se utilizează în general pentru numiri în funcţii. Votul "pentru" rezultă din neştergerea numelui candidatului de pe buletin, iar votul "contra" se exprimă prin ştergerea candidatului de pe buletin.

 

 

 

 

 

6. PROCEDURA DE MEDIERE

art.76 din Constituţia României

art.72-75 şi art.120-122 din Regulamentul Camerei Deputaţilor

Organizarea bicamerală presupune dezbaterea şi aprobarea proiectelor de lege şi a propunerilor legislative separat, în ambele Camere. Numai legea bugetului de stat şi a bugetului asigurărilor sociale de stat se dezbat în şedinţă comună.

Dacă una din Camere adoptă un proiect de lege sau o propunere legislativă într-o redactare diferită de cea aprobată de cealaltă Cameră, preşedinţii celor două Camere iniţiază procedura de mediere.

Scopul medierii este stingerea conflictelor dintre Camera Deputaţilor şi Senat, prin convenirea unui text identic.

În acest scop, se constituie o comisie alcătuită pe baze paritare din 7 deputaţi şi 7 senatori, a cărei sarcină constă în găsirea unei formule de compromis privind textele aflate în divergenţă.

Conducerea lucrărilor se realizează prin rotaţie, de către un deputat sau un senator, stabilit de comisie.

Comisia examinează textele respective şi optează fie pentru textul adoptat de Cameră, fie pentru cel adoptat de Senat dau propune o formulare proprie, rezultată din combinarea textelor aflate în divergenţă.

Raportul întocmit de comisia de mediere se supune dezbaterii, punct cu punct, în fiecare Cameră. Dacă raportul este aprobat pe ansamblu de ambele Camere, se consideră că legea a fost adoptată de Parlament şi va fi trimisă şefului statului spre promulgare.

În cazul în care comisia de mediere nu ajunge la un acord cu privire la problemele aflate în divergenţă sau dacă un dintre Camere nu aprobă raportul comisiei de mediere, fie în totalitate, fie în parte, activitatea comisiei încetează, iar textele aflate în divergenţă se supun dezbaterii în şedinţa comună a celor două Camere, pentru a se ajunge la un text unic pe calea soluţionării prin vot a divergenţelor dintre cele două redactări.

În toate cazurile, adoptarea textului unic se face cu votul avut în vedere pentru natura legii din care face parte textul supus votului.

La votul final se supun în ordine: soluţiile comisiei de mediere, soluţiile uneia din Camere şi apoi cele adoptate de cealaltă Cameră, la toate trei putându-se face numai amendamente de redactare sau care nu aduc atingere fondului problemei discutate. Dacă nici una dintre cele trei variante nu întruneşte majoritatea de voturi cerută, în funcţie de natura legii, proiectul de lege nu este adoptat, deoarece divergenţele de redactare ale acestuia nu au fost soluţionate.

 

 

 

 

 

 

7. REEXAMINAREA LEGII CA URMARE

A CONTROLULUI DE CONSTITUŢIONALITATE

art.77 alin.3, art145 alin. 1 din Constituţia României;

art.66,art. 118 din Regulamentul Camerei Deputaţilor

Oricărei legi adoptate de Parlament i se poate contesta constituţionalitatea în faţa Curţii Constituţionale, înainte de a fi promulgată de Preşedintele României. În cazul în care, în urma sesizării, potrivit art.144 lit.a) din Constituţie, Curtea Constituţională constată că legea sau o prevedere ce face obiectul sesizării este neconstituţională, legea este trimisă Camerelor legislative spre reexaminare.

Raportul comisiei va cuprinde aprecieri cu privire la conţinutul deciziei Curţii Constituţionale, precum şi recomandarea de a admite sau de a respinge obiecţia de neconstituţionalitate. După dezbateri, legea este supusă la vot în forma adoptată de Parlament.

Obiecţia de neconstituţionalitate a Curţii este înlăturată numai în cazul în care atât Camera Deputaţilor, cât şi Senatul adoptă legea în aceeaşi formă, cu o majoritate de cel puţin două treimi din numărul membrilor fiecărei Camere. Dacă nu se obţine această majoritate în ambele Camere, prevederile declarate neconstituţionale se înlătură din lege. Cu aprobarea Camerei, în conţinutul legii pot fi operate corelările tehnico-legislative când acest lucru se impune. Dacă legea în ansamblul ei este declarată neconstituţională sau în Cameră nu se întruneşte majoritatea de două treimi necesară înlăturării obiecţiei, legea nu se mai trimite Preşedintelui României spre promulgare.

 

8. REEXAMINAREA LEGII ÎN URMA CERERII ADRESATE 

DE PREŞEDINTELE ROMÂNIEI

art.77 alin 3 din Constituţia României;

art.119 din Regulamentul Camerei Deputaţilor

Constituţia conferă Preşedintelui României, ca reflectare a principiului separaţiei puterilor, prerogativa de a cere, înainte de promulgarea legii, reexaminarea acesteia. Cererea de reexaminare poate fi formulată o singură dată. Reexaminarea echivalează cu o nouă deliberare a legii, circumscrisă însă conţinutului cererii formulate de şeful statului.

Cererea se adresează preşedinţilor celor două Camere printr-un mesaj prin care şeful statului îşi formulează şi motivează obiecţiile faţă de lege, în ansamblu, sau faţă de anumite prevederi ale sale. Cererea preşedintelui are ca efect reexaminarea legii, începând cu acea Cameră care a adoptat prima legea. În cazul în care legea respectivă a fost adoptată în şedinţa comună a celor două Camere, acestea se pronunţă în şedinţa comună asupra obiecţiilor cuprinse în mesajul Preşedintelui României.

Regulamentul Camerei Deputaţilor prevede că reexaminarea legii, în urma cererii făcute de Preşedintele României, va avea loc în cel mult 30 de zile de la primirea cererii.

Cererea de reexaminare este trimisă comisiei permanente sesizate în fond cu proiectul de lege sau cu propunerea legislativă, care va întocmi un raport conţinând propuneri cu privire la obiecţiile formulate în cererea de reexaminare.

Raportul comisiei împreună cu cererea de reexaminare se supun dezbaterii Camerei, potrivit procedurii legislative. Faţă de cererea de reexaminare, Camera are deplina latitudine să adopte orice soluţie:

· să admită obiecţiile Preşedintelui României şi, ca urmare, să respingă sau, după caz, să modifice legea;

· să respingă cererea de reexaminare.

După reexaminarea legii sau a articolelor în cauză, Camera Deputaţilor se pronunţă în şedinţă asupra obiecţiilor cuprinse în mesajul Preşedintelui României. Ele se adoptă cu majoritatea de voturi cerută de art.74 sau, respectiv, art.147 din Constituţia României, în funcţie de caracterul legii.

 

1. ADRESAREA ÎNTREBĂRILOR

art.111 din Constituţia României;

art.148-155 din Regulamentul Camerei Deputaţilor

Regulamentul Camerei Deputaţilor prevede că întrebarea constă într-o simplă cerere de a răspunde dacă un fapt este adevărat, dacă o informaţie este exactă, dacă Guvernul şi celelalte organe ale administraţiei publice înţeleg să comunice informaţiile şi documentele cerute de Cameră sau de comisiile permanente, ori dacă Guvernul are intenţia de a lua o hotărâre într-o problemă determinată. Întrebarea nu este urmată de dezbateri. 

În principiu, întrebarea este orală, iar cel chestionat poate răspunde imediat sau poate indica ziua când va comunica răspunsul. Regulamentul Camerei Deputaţilor permite şi adresarea întrebărilor scrise.

Cel chestionat răspunde, dacă deputatul care a adresat întrebarea se află în sală. Pentru motive justificate, deputatul în cauză poate cere o singură dată amânarea răspunsului, adresându-se, în acest sens, secretarului desemnat al Camerei.

În ziua şi la ora rezervate întrebărilor, deputatul expune sumar (cel mult un minut) conţinutul întrebării, iar ministrul competent formulează un răspuns în cel mult 3 minute. După audierea răspunsului, deputatul are dreptul să facă, pe parcursul a cel mult 2 minute, succinte comentarii. Ministrul care a dat răspunsul are dreptul la replică în acelaşi interval de timp.

Întrebările scrise se depun de către cei interesaţi la secretarul desemnat al Camerei. Deputatul precizează dacă doreşte ca răspunsul să fie prezentat în scris sau oral. Întrebările scrise se transmit celor vizaţi.

Răspunsurile care nu au putut fi prezentate datorită epuizării timpului rezervat, vor fi înscrise pe ordinea de zi a următoarei şedinţe consacrate în acest scop.

 

16. INTERPELĂRILE

art.111 din Constituţia României;

art.156-162 din Regulamentul Camerei Deputaţilor

Prin intermediul interpelărilor, Guvernul este pus în situaţia să dea explicaţii deputaţilor asupra politicii sale generale dintr-un anumit domeniu de activitate. Potrivit Constituţiei, deputaţii pot formula interpelări adresate Guvernului în ansamblul său şi fiecăruia dintre membrii săi.

Ca şi întrebările, interpelarea este şi un mijloc de informare a Camerelor în legătură cu politica generală a Guvernului.

Interpelarea constă într-o cerere adresată Guvernului de un grup parlamentar, de unul sau mai mulţi deputaţi, prin care se solicită explicaţii asupra politicii Guvernului în probleme importante ale activităţii sale interne sau externe. Răspunsul la interpelare trebuie dat în cel mult 2 săptămâni. Pentru motive temeinice, Camera poate acorda un nou termen.

Interpelările se fac numai în scris. Deputaţii care doresc să formuleze interpelarea o citeşte în şedinţă publică în ziua consacrată întrebărilor, după care o prezintă preşedintelui Camerei pentru a fi transmisă primului-ministru.

Interpelările se înscriu, în ordinea prezentării, într-un registru special şi se afişează la sediul Camerei.

În cazul în care interpelarea este adresată primului-ministru, ea trebuie să vizeze politica Guvernului în probleme importante ale activităţii sale interne sau externe. Interpelarea se depune la secretarul desemnat al Camerei până în ziua de miercuri, ora 14,00, din săptămâna care precede răspunsurile primului-ministru.

Interpelările se adresează primului-ministru în ordinea depunerii lor la secretarul desemnat al Camerei, fiind expuse fiecare în timp de cel mult 2 minute. Primul-ministru are 3 minute la dispoziţie pentru a răspunde. Deputatul care a adresat interpelarea poate interveni după prezentarea răspunsului primului-ministru, cel mult 2 minute, formulând întrebări suplimentare sau comentarii.

Camera poate adopta o moţiune prin care să-şi exprime poziţia cu privire la problema ce a făcut obiectul interpelării. În cazul adoptării, moţiunea are doar efecte politice.

 

1. PREZENTAREA ŞI ADOPTAREA MOŢIUNILOR

art. 64, art. 111 alin 2 din Constituţia României;

art.142-147 din Regulamentul Camerei Deputaţilor

Moţiunea este un act prin care Camera Deputaţilor sau cele două Camere, în şedinţa comună, îşi exprimă atitudinea asupra unui aspect sau problemă internă sau externă. 

Moţiunea poate fi iniţiată de cel puţin 50 de deputaţi. Moţiunea poate avea efecte juridice (moţiunea de cenzură) sau efecte politice. Este esenţial ca moţiunea să fie rezultatul unui vot, pentru că numai prin vot se exprimă poziţia forului legislativ. Moţiunile la care se referă art.111 alin.2 din Constituţie au un caracter exclusiv politic.

Moţiunea se înregistrează şi se depune, de către un reprezentant al iniţiatorilor, la preşedintele Camerei, în cursul unei şedinţe publice. După primirea moţiunii, preşedintele Camerei o aduce la cunoştinţă Camerei, o comunică Guvernului şi dispune afişarea ei la sediul Camerei Deputaţilor.

Data dezbaterii moţiunii se stabileşte de preşedintele Camerei Deputaţilor, care poate opta pentru oricare din cele 6 zile care urmează zilei în care s-a înregistrat moţiunea.

Dezbaterea începe cu prezentarea moţiunii, după care se dă cuvântul, după caz, reprezentantului Guvernului. În continuare, deputaţii se înscriu la cuvânt şi îşi exprimă punctul de vedere, în limita de timp stabilită de Biroul permanent. Regulamentul Camerei nu permite formularea de amendamente la moţiunile prezentate.

Moţiunea se aprobă cu votul majorităţii deputaţilor prezenţi, se semnează de preşedintele Camerei şi se publică în Monitorul Oficial al României partea I.

 

2. ACORDAREA VOTULUI DE ÎNCREDERE GUVERNULUI

art.102, art.85 alin. 1 din Constituţia României;

art.71-77 din Regulamentul şedinţelor comune ale Camerei Deputaţilor şi Senatului

Acordarea votului de încredere Guvernului de către Parlament este o trăsătură a regimului politic constituit prin Constituţia din 1991, care relevă componenta parlamentară a acestuia: Guvernul este expresia raportului între majoritatea şi opoziţia parlamentară rezultate din alegeri.

Acordarea votului de încredere reprezintă conjugarea mai multor proceduri.

Mai întâi, preşedintele desemnează un candidat pentru funcţia de prim-ministru, după consultări cu partidul care a obţinut majoritatea absolută a mandatelor de deputat sau, dacă nici un partid nu deţine o astfel de majoritate, cu toate partidele reprezentate în forul legislativ.

Candidatul astfel desemnat trebuie să ceară în termen de 10 zile de la desemnare, votul de încredere al Parlamentului asupra programului şi a întregii liste a Guvernului. Pe baza votului de învestitură acordat de parlament, Guvernul este numit de şeful statului.

Candidatul la funcţia de prim-ministru remite birourilor permanente ale celor două Camere programul de guvernare şi lista Guvernului. Birourile permanente asigură multiplicarea şi difuzarea către deputaţi şi senatori a celor două documente, de îndată ce le-au fost remise.

Data şedinţei comune la care urmează să fie dezbătute programul şi lista Guvernului se fixează de comun acord de Birourile permanente, la cel mult 15 zile de la data primirii acestora.

Fiecare candidat propus pentru funcţia de ministru urmează să fie audiat în şedinţa comună a comisiilor permanente al căror obiect de activitate corespunde sferei de competenţă a viitorului ministru. În urma audierii, comisiile întocmesc un aviz comun motivat pe care îl prezintă candidatului pentru funcţia de prim-ministru. Avizul este consultativ.

După încheierea dezbaterilor, propunerea de acordare a încrederii se supune la vot. Votul este secret şi se exprimă prin bile.

Rezultatul votării este anunţat de preşedintele care conduce şedinţa şi este consemnat în proces-verbal. Parlamentul acordă încrederea Guvernului cu votul majorităţii deputaţilor şi senatorilor.

Hotărârea Parlamentului privind acordarea votului de încredere se semnează de preşedinţii celor două Camere şi se înaintează de îndată Preşedintelui României, spre a emite decretul de numire a Guvernului.

 

3. RETRAGEREA VOTULUI DE ÎNCREDERE

art.112 din Constituţie;

art.78-82 din Regulamentul şedinţelor comune ale Camerei Deputaţilor şi Senatului

Mijlocul constituţional cel mai eficient de soluţionare a conflictului este moţiunea de cenzură, a cărei votare duce la retragerea votului de încredere.

Moţiunea de cenzură poate fi iniţiată de cel puţin o pătrime din numărul total al deputaţilor şi senatorilor care o prezintă sub semnătură Birourilor permanente ale Camerelor. Revine preşedintelui Camerei Deputaţilor competenţa de a comunica Guvernului, chiar în ziua în care aceasta a fost depusă.

Dezbaterea moţiunii are loc după 3 zile de la data când a fost prezentată în şedinţa comună ale celor două Camere. Preşedintele Camerei Deputaţilor comunică Guvernului data şi locul şedinţei comune, precum şi invitaţia de participare, cu 24 de ore înainte ca aceasta să aibă loc.

Moţiunea de cenzură este prezentată de un deputat sau senator special desemnat în acest scop de către iniţiatorii moţiunii. În continuare, i se dă cuvântul primului-ministru care prezintă poziţia Guvernului faţă de conţinutul moţiunii.

După ce primul-ministru a prezentat politica Guvernului, se acordă cuvântul deputaţilor şi senatorilor, în ordinea înscrierii lor la cuvânt. După încheierea dezbaterilor, moţiunea de cenzură este supusă votului. Moţiunea de cenzură se consideră adoptată dacă este votată de majoritatea deputaţilor şi senatorilor.

Votul este secret şi se exprimă prin bile.

4. ALEGEREA SAU NUMIREA UNOR PERSOANE ÎN FUNCŢII SAU DEMNITĂŢI PUBLICE

art.112 din Regulamentul Camerei Deputaţilor;

art.83-84 din Regulamentul şedinţelor comune ale Camerei Deputaţilor şi Senatului

Potrivit Constituţiei şi unor legi speciale, numirea în anumite funcţii se face fie de Parlament, fie separat de Camera Deputaţilor şi Senat, sau de birourile lor permanente. De asemenea, Camerele au competenţa de a numi membrii organelor lor de lucru.

Nu există o procedură unică de numire. Propunerea de numire poate fi făcută, de pildă, de către organisme ale Camerei (Biroul permanent, grupuri parlamentare, comisii) sau de către anumite autorităţi publice (ex.: Preşedintele României).

Înainte de a fi dezbătută în plen, propunerea este trimisă comisiei permanente de specialitate sau, după caz, comisiilor de specialitate reunite, spre a fi analizată. Rezultatul examinării propunerii este consemnat în raportul comisiei sau, respectiv, în raportul comun.

Dezbaterea propunerii de numire sau alegere în şedinţa Camerei se face pe baza raportului întocmit de comisie. Pentru exprimarea opţiunilor privind candidatul se folosesc buletine de vot, pe care se trec numele şi prenumele persoanei în cauză, precum şi funcţia pentru care aceasta candidează. Dacă este necesar, pe buletin se menţionează şi grupul parlamentar al cărui membru este persoana respectivă sau care a propus candidatura acesteia. Votul este secret.

Buletinele de vot se introduc în urne special pregătite. Buletinele de vot care nu corespund modelului prezentat, cele care nu poartă ştampila de control şi cele pe care numărul candidaţilor al căror nume nu a fost şters depăşeşte numărul funcţiilor pentru care se face alegerea, sunt nule. 

Propunerea de numire este aprobată cu votul majorităţii deputaţilor prezenţi, dacă prin regulament sau prin lege nu se prevede o altă majoritate pentru numirea în funcţia respectivă.

 

5. DEZBATEREA ŞI AUDIEREA RAPOARTELOR CARE SE DEPUN LA PARLAMENT DE UNELE INSTITUŢII PUBLICE

În temeiul unor dispoziţii constituţionale sau legale au obligaţia de a prezenta Parlamentului României rapoarte sau alte asemenea acte: Societatea Română de Radiodifuziune şi Societatea Română de Televiziune, Consiliul Suprem de Apărare a Ţării, Serviciul Român de Informaţii, Consiliul Naţional al Audiovizualului, Banca Naţională a României, Fondul Proprietăţii de Stat, Curtea de Conturi.

Potrivit Constituţiei şi legilor lor de organizare şi funcţionare, instituţiile publice enumerate mai pot prezenta şi rapoarte de informare a Parlamentului României, alături de cele pe care sunt obligate a le înainta în temeiul dreptului de control pe care îl are autoritatea legiuitoare.

Potrivit Regulamentului şedinţelor comune ale Camerei Deputaţilor şi Senatului, rapoartele prezentate de unele instituţii publice autorităţii legislative a ţării se dezbat în şedinţa comună a celor două Camere.

Data şedinţei comune se stabileşte cu respectarea unui termen de 5 zile de la data difuzării lor de către autorităţile publice în cauză către deputaţi şi senatori.

După difuzare, rapoartele se examinează de comisiile permanente sesizate în fond de către birourile permanente ale celor două Camere, reunite în şedinţă comună.

Comisiile care au examinat raportul înaintat Parlamentului României întocmesc un raport care se difuzează parlamentarilor cu cel puţin o zi înainte de prezentarea lui în şedinţa comună a celor două Camere.

În cazul în care din dezbateri rezultă necesitatea adoptării unor măsuri, hotărârea se ia cu votul majorităţii deputaţilor şi senatorilor. De asemenea, Camerele întrunite în şedinţă comună pot hotărî, în exercitarea atribuţiilor de control ale Parlamentului, efectuarea unor verificări sau anchete proprii de către comisii comune speciale constituite în acest scop sau de către comisii permanente ale Camerelor care vor prezenta un raport comun.

În afară de rapoartele care trebuie prezentate în mod obligatoriu, instituţiile publice pot înainta Parlamentului României, la cererea acestuia sau din proprie iniţiativă, rapoarte asupra activităţii lor sau doar asupra unor aspecte ale acestei activităţi. Instituţiile sunt obligate să prezinte aceste rapoarte doar dacă sunt cerute de Parlament, în timp ce pentru rapoartele care se înaintează în temeiul dreptului de control pe care îl are autoritatea legiuitoare există obligativitatea periodică (anuală) ca acestea să fie prezentate.

Rapoartele prezentate spre informare nu sunt supuse dezbaterii, ele având doar rolul de a informa pe parlamentari asupra unor aspecte care interesează. Pe cale de consecinţă, după prezentare lor nu urmează dezbateri sau adoptarea unor hotărâri decât dacă plenul celor două Camere hotărăşte acest lucru, cu majoritatea regulamentară.

De asemenea, ulterior, raportul prezentat spre informare poate să inspire declanşarea unor eventuale proceduri de control parlamentar, prevăzute de Constituţie şi regulamentele Camerelor.

 

6. RIDICAREA IMUNITĂŢII PARLAMENTARE

art.69 din Constituţia României;

art.174-178 din Regulamentul Camerei Deputaţilor

Imunitatea parlamentară conferă deputatului o protecţie constituţională şi regulamentară împotriva oricăror acte abuzive ale puterii executive şi judecătoreşti întrprinse cu intenţia de a-l intimida, şi în acest fel, de a-l împiedica să-şi exercite mandatul să reprezentativ.

Pe de altă parte, imunitatea parlamentară nu este o pavăză în spatele căreia deputatul ar putea încălca prevederile legale ştiind că nu poate fi reţinut, arestat sau trimis în judecată penală ori contravenţională decât în anumite condiţii şi că beneficiază de o neresponsabilitate juridică pentru votul şi opiniile politice exprimate. Faptele deputatului care nu au legătură cu exercitarea mandatului nu intră sub incidenţa imunităţii.

Constituţia şi Regulamentul Camerei Deputaţilor circumscriu clar condiţiile în care operează exercitarea mandatului parlamentar, prevăzând totodată şi procedura ridicării imunităţii. Imunitatea operează exclusiv în materie penală şi contravenţională.

Nici un deputat nu poate fi reţinut, arestat, percheziţionat sau trimis în judecată penală ori contravenţională fără încuviinţarea prealabilă a Camerei Deputaţilor şi după ascultarea sa.

Cererea de reţinere, arestare, percheziţie sau privind posibilitatea trimiterii în judecată penală ori contravenţională se adresează preşedintelui Camerei de către ministrul justiţiei. Săvârşirea sau descoperirea ulterioară a unor noi fapte penale sau contravenţionale determină introducerea unei noi cereri de reţinere, arestare, percheziţie sau de trimitere în judecată penală ori contravenţională.

În cererea adresată preşedintelui Camerei Deputaţilor, ministrul justiţiei va preciza şi va motiva pentru care dintre măsurile prevăzute la art. 69 din Constituţie solicită încuviinţarea.

Preşedintele Camerei aduce la cunoştinţă deputaţilor cererea, în şedinţă publică, după care o trimite de îndată Comisiei juridice, de disciplină şi imunităţi spre examinare, care va stabili prin raportul său dacă există sau nu există motive temeinice pentru aprobarea cererii. Hotărârea comisiei se adoptă, în cel mult 30 de zile de la sesizare, prin votul majorităţii membrilor comisiei. Votul este secret.

Ministrul justiţiei va înainta Comisiei juridice, de disciplină şi imunităţi toate documentele pe care aceasta le solicită; în caz de refuz comisia se va adresa Camerei Deputaţilor, prin intermediul Biroului permanent, pentru a hotărî cu privire la acest refuz.

Cererea prevăzută la alin. 2, împreună cu raportul comisiei, se înaintează grupului parlamentar din care face parte deputatul în cauză. Grupul îşi va exprima punctul de vedere cu privire la cerere într-un raport scris, în termen de 30 de zile de la data sesizării grupului.

În cazul deputaţilor care nu fac parte din nici un grup parlamentar aceştia pot să depună la Biroul permanent punctul de vedere cu privire la cerere.

Raportul comisiei, împreună cu raportul grupului parlamentar, se înaintează Biroului permanent şi se supun dezbaterii şi aprobării Camerei Deputaţilor. Camera Deputaţilor se va pronunţa separat asupra fiecărei măsuri a cărei încuviinţarea se cere de către ministrul justiţiei, potrivit art. 69 din Constituţie.

Camera Deputaţilor hotărăşte asupra cererii, în cel mult 3 luni de la sesizare, cu votul majorităţii membrilor săi. Votul este secret şi se exprimă prin bile”.

 

 

7. DEPUNEREA JURĂMÂNTULUI DE CĂTRE PREŞEDINTELE ROMÂNIEI

art.82 din Constituţia României;

art.56-57 din Regulamentul şedinţelor comune ale Camerei Deputaţilor şi Senatului

Constituţia României prevede că preşedintele nou-ales depune, după validarea de către Curtea Constituţională a rezultatului alegerii, jurământul în faţa Camerei Deputaţilor şi a Senatului, reunite în şedinţă comună.

În cazul în care data alegerilor parlamentare a coincis cu data celor prezidenţiale, convocarea Camerelor în şedinţă comună pentru depunerea jurământului se face în cel mult 24 de ore de la constituirea legală a Camerelor nou-alese.

Şedinţa comună a celor două corpuri legislative este prezidată de preşedinţii Camerelor. Unul dintre aceştia prezintă deputaţilor şi senatorilor scopul şedinţei, după care dă cuvântul preşedintelui Curţii Constituţionale sau reprezentantului acestuia, dacă preşedintele Curţii nu poate fi prezent, pentru a prezenta raportul privind validarea rezultatului alegerilor prezidenţiale.

Depunerea jurământului se consemnează într-o declaraţie a Parlamentului, prin care acesta ia act de începerea exercitării mandatului Preşedintelui României.

 

 

 

 

 

 

 

 

 

 

 

 

 

 

 

 

 

 

 

 

 

 

 

PROCEDURA LEGISLATIVĂ

 

 

EXERCITAREA DREPTULUI DE INIŢIATIVĂ LEGISLATIVĂ

DE CĂTRE PARLAMENTARI

 

În virtutea art.73 alin.4 din legea noastră fundamentală, deputaţii şi senatorii dispun de un drept de iniţiativă legislativă propriu. În virtutea acestui drept, ei pot sesiza Camera din care fac parte cu o propunere legislativă. Această constatare derivă din prevederile art.73 alin.5 din Constituţie, în virtutea căruia propunerile legislative se supun întâi adoptării în Camera în care au fost prezentate. Potrivit art.69 alin.2 din Regulamentul Senatului, în exercitarea dreptului de iniţiativă legislativă, senatorii înaintează Senatului propuneri legislative. În acest caz, este şi mai evident că membrii Senatului nu pot să-şi exercite dreptul de a depune o propunere legislativă la Camera Deputaţilor.

Se desprinde de aici şi ideea că semnarea unei propuneri legislative de către deputaţi şi senatori nu are nici o relevanţă pe planul înregistrării acesteia. În astfel de cazuri, înregistrarea propunerii legislative se cere a fi făcută ori la Senat, ori la Camera Deputaţilor. Înregistrarea acesteia la o Cameră constituie un fine de neprimire pentru cealaltă Cameră. De altfel, prevederile Constituţiei României, ca şi prevederile altor legi fundamentale specifice regimurilor bicamerale, se opun dezbaterii concomitente a unui proiect de lege în cele două Camere ale Parlamentului.

 

 

 

CONDIŢIONAREA EXERCITĂRII DREPTULUI DE INIŢIATIVĂ LEGISLATIVĂ 

DE CĂTRE PARLAMENTARI

 

Exercitarea de către parlamentari a dreptului de iniţiativă legislativă nu are relevanţă în ceea ce priveşte numărul autorilor unei propuneri legislative. Pentru înregistrarea unei propuneri legislative la Camera din care face parte parlamentarul este suficientă semnătura unui singur parlamentar.

Constituţia condiţionează exercitarea dreptului de iniţiativă legislativă al parlamentarilor de prezentarea materialului normativ sub forma unui proiect de lege. Regulamentul Camerei Deputaţilor impune acestei Camere ca la depunerea unei propuneri legislative aceasta să fie însoţită de o expunere de motive şi să fie redactată în forma cerută de proiectele de legi (art.84 alin.1). Aceleaşi exigenţe sunt prevăzute în art.69 alin.2 din Regulamentul Senatului.

IMPORTANŢA DISTINCŢIEI DINTRE PROIECTE DE LEGE ŞI PROPUNERI LEGISLATIVE

 

În literatura de specialitate s-a formulat părerea că divizarea iniţiativelor legislative în proiecte de lege (emise de Guvern) şi propuneri legislative (provenite de la parlamentari ori de la cetăţeni) este lipsită de sens, în condiţiile în care ele trebuie să îmbrace forma unui proiect de lege. S-a exprimat cu această ocazie părerea că această clasificare a iniţiativelor legislative reprezintă un mimetism inacceptabil, "un mod mecanic" de preluare a unor dispoziţii ale Constituţiei franceze de la 1958, unde nu există o cerinţă expresă privitoare la redactarea propunerilor legislative sub forma unor proiecte de lege.

Dacă este adevărat că în legislaţia franceză nu există o cerinţă expresă ca o propunere legislativă să fie redactată în forma unui proiect de lege, aceasta se datorează faptului că, în acest Parlament, nu s-a întâmplat niciodată ca o propunere legislativă să nu respecte regulile impuse pentru redactarea unui proiect de lege. Constituantul român, în definirea formelor de manifestare a iniţiativei legislative, a ţinut seama nu numai de concepţia franceză, ci şi de cea engleză, unde se operează o evidentă distincţie între public bills şi private bills. Primele sunt promovate de Guvern, iar cele din urmă de către unii membri ai Parlamentului, fie din Camera Comunelor, fie din Camera Lorzilor. Distincţia dintre proiectele de lege prezentate de Guvern şi propunerile legislative, înfăţişate sub forma unor proiecte de lege, are proiecţii politice (ele pun în evidenţă originea guvernamentală sau parlamentară a acestora), care se răsfrâng asupra procedurii parlamentare în materii care privesc prioritatea ce le este acordată şi care este diferită în cazul proiectelor guvernamentale, faţă de cele parlamentare, în această ultimă situaţie făcându-se distincţii care nu sunt lipsite de sens între proiectele opoziţiei şi cele ale majorităţii parlamentare. Cu alte cuvinte, distincţia dintre proiecte de lege şi propuneri legislative este o regulă larg răspândită în materie de proceduri parlamentare, pe care Adunarea Constituantă a României a recepţionat-o, cu amendamente, în virtutea raţionalităţii sale.

 

FAZA PARLAMENTARĂ A ELABORĂRII LEGII

 

1. Prima lectură

Proiectele de lege şi propunerile legislative înregistrate la Birourile permanente ale Camerelor sunt aduse la cunoştinţa deputaţilor şi senatorilor prin multiplicare şi distribuire şi prin anunţarea lor în prima şedinţă publică ce urmează şedinţei de birou permanent în care sunt prezentate. În această şedinţă de birou permanent, la propunerea Secretarului General al Camerei, se stabileşte comisia permanentă care examinează în fond proiectul de lege sau propunerea legislativă, precum şi comisiile sesizate pentru avize. 

De regulă, Biroul permanent stabileşte o singură comisie permanentă pentru examinarea în fond a proiectului de lege. Există însă şi cazuri în care proiectul de lege, datorită complexităţii sale, poate atrage competenţa a două sau chiar trei comisii permanente. În asemenea situaţii, Biroul permanent poate decide ca proiectul de lege să fie trimis spre examinare în fond la toate comisiile interesate.

1. Conflictele de competenţă

Competenţa comisiilor permanente privitoare la examinarea proiectelor de lege este stabilită în regulamentele parlamentare. În virtutea acestor reglementări pot exista conflicte pozitive sau negative de competenţă.

2. Conflictele pozitive de competenţă au ca punct de pornire sesizarea unei comisii permanente, alta decât cea sesizată de Biroul permanent, cu privire la respectarea dreptului său de a examina în fond un proiect de lege atribuit altei comisii permanente. În astfel de cazuri, Biroul permanent are posibilitatea să transfere respectivul proiect de lege la comisia care îl solicită. De asemenea, el poate să respingă cererea comisiei sau poate să decidă ca examinarea proiectului de lege sau a propunerii legislative să se finalizeze printr-un raport comun al celor două comisii aflate în conflict de competenţă.

3. Conflictele negative de competenţă presupun ca una sau mai multe comisii sesizate în fond cu examinarea unui proiect de lege sau a unei propuneri legislative să îşi decline competenţa în favoarea altei comisii. Şi în astfel de situaţii, decizia aparţine Biroului` permanent care va hotărî cărei comisii îi revine examinarea în fond a proiectului de lege. În cazul în care cererile comisiilor nu sunt acceptate de Biroul permanent, ele se supun plenului Camerei. Regulile privitoare la examinarea în fond a proiectelor sau propunerilor legislative de comisiile permanente se aplică şi în cazul conflictelor de competenţă ce pot apărea în situaţia avizării unor proiecte de lege sau propuneri legislative.

Sesizarea Parlamentului cu un proiect de lege sau o propunere legislativă se aduce la cunoştinţa membrilor Camerei la care a fost înregistrată, de către preşedintele acesteia în proxima şedinţă publică. Cu acest prilej, se pot pune în discuţie, de către deputaţi sau senatori, problemele legate de transmiterea de la o comisie la alta a proiectului de lege sau propunerii legislative, inclusiv neacceptarea acesteia. Regulamentele parlamentare formulează astfel normele unei prime lecturi asupra proiectului de lege. Această primă lectură rămâne însă incompletă deoarece ea nu permite parlamentarilor să decidă prin vot, în această fază, asupra respingerii proiectului de lege sau propunerii legislative, oprind astfel cursul inutil al acesteia în procesul legislativ.

2. Examinarea în comisiile permanente a proiectului de lege sau a propunerii legislative

Proiectele de lege şi propunerile legislative sunt supuse examinării deputaţilor şi senatorilor în comisiile sesizate în fond sau pentru avize. Examinarea în cadrul comisiilor are la bază proiectul prezentat de iniţiator, amendamentele şi subamendamentele deputaţilor sau ale senatorilor ori ale Guvernului, precum şi opiniile specialiştilor prezentate în avizele Consiliului Legislativ, Consiliului Economic şi Social, în punctul de vedere al Guvernului sau în opiniile departamentelor legislative ale celor două Camere.

Examinarea unui proiect de lege sau a unei propuneri legislative în cadrul unei comisii poate începe în orice zi ce urmează sesizării acesteia. Deputaţii sau senatorii pot prezenta amendamente la orice proiect de lege sau propunere legislativă. Aceste amendamente se depun la comisia sesizată în fond înainte cu cel puţin 6 zile de data dezbaterii în plenul Camerei, potrivit art.65 alin.1 din Regulamentul Camerei Deputaţilor. În aceste condiţii, la Camera Deputaţilor, manifestarea dreptului de iniţiativă legislativă a deputaţilor prin amendamente şi subamendamente poate avea loc chiar şi după redactarea raportului comisiei sesizate în fond, ceea ce înseamnă că această comisie va fi obligată să redacteze un raport suplimentar, în cazul în care primeşte amendamente după data elaborării raportului său.

Sarcina comisiei sesizate în fond este de a propune Camerei un punct de vedere de specialitate asupra proiectului de lege sau propunerii legislative . În finalizarea acestui punct de vedere care va fi propus Camerei, comisia trebuie să întocmească un raport în care să fie consemnate opiniile sale cu privire la textul iniţial al proiectului de lege sau propunerii legislative, la avizele prezentate în scris de către celelalte comisii permanente, la amendamentele scrise promovate de parlamentari sau de către reprezentanţii Departamentului Legislativ.

În mod obişnuit, în cursul examinării proiectului de lege în comisiile permanente, se formulează amendamente de către membrii acestora. Aceste amendamente, pe care le vom denumi orale, trebuie să aibă acelaşi regim ca amendamentele scrise, ele urmând a fi înscrise în raportul comisiei însoţite de motivaţiile de rigoare.

 

3. Dezbaterea în plenul Camerei a proiectului de lege sau propunerii legislative 

Dezbaterea parlamentară a unui proiect de lege sau a unei propuneri legislative nu poate face abstracţie de evaluarea acesteia în plenul celor două Camere ale Parlamentului nostru bicameral. Dacă, adeseori, la noi bicameralismul este criticat sub aspectul utilităţii sale, tot la fel de des se uită că el este util prin complementaritate. Ceea ce o Cameră uită să reglementeze, cealaltă o complineşte; ceea ce o Cameră reglementează parţial, cealaltă poate completa şi finaliza; acolo unde reglementările juridice sunt imperfecte şi voluntariste, ele pot fi transformate în soluţii apte de a fi transpuse în viaţă de autorităţile publice.

Dezbaterea unui proiect de lege sau a unei propuneri legislative în plenul unei Camere parlamentare cunoaşte două etape: dezbaterea generală şi dezbaterea pe articole.

Dezbaterea generală este etapa motivării politice a atitudinii grupurilor parlamentare faţă de un proiect de lege sau propunere legislativă . În cadrul acestei etape, introducerea pe ordinea de zi a proiectului de lege sau a propunerii legislative este dependentă de opţiunile Biroului permanent sau ale plenului Camerei. Astfel, la Camera Deputaţilor, stabilirea ordinii de zi revine Biroului permanent, decizia ultimă fiind în sarcina plenului. În practica activităţii noastre parlamentare, se poate constata că, în virtutea Regulamentului Camerei Deputaţilor, nici o problemă care poate face obiectul dezbaterii parlamentare nu poate fi exclusă de pe ordinea de zi. Există, astfel, o ordine de zi generală în care sunt înscrise toate proiectele de lege şi propunerile legislative cu care este sesizată Camera Deputaţilor, urmând ca ordinea acestora pe listă să fie stabilită de Biroul permanent şi, în final, de plenul Camerei. Practic, Secretarul general al Camerei Deputaţilor conturează un proiect al ordinii de zi, în care este obligat să includă automat toate proiectele de lege şi propunerile legislative cu privire la care există un raport al comisiei sesizate în fond. Biroul permanent este chemat să propună săptămânal Camerei priorităţile care se au în vedere în examinarea problemelor înscrise pe ordinea de zi generală. În final, ordinea de zi a Camerei Deputaţilor este decisă în ultima zi de lucru a săptămânii sau în ziua de luni, zi în care ordinea de zi poate fi modificată pentru săptămâna în curs.

La Senat există o procedură similară, ordinea de zi fiind stabilită de Biroul permanent pentru săptămâna în curs.

Dezbaterea generală a unui proiect de lege sau a unei propuneri legislative este precedată de prezentarea de către iniţiator sau de reprezentantul acestuia este urmată de raportul comisiei permanente sesizate în fond care poate fi expus de preşedintele acesteia sau de un raportor desemnat de comisie. În final, potrivit Regulamentului Senatului, se dă cuvântul reprezentantului Guvernului. Art.76 din Regulamentul Senatului dă dreptul Guvernului de a fi reprezentat, în mod obligatoriu, de un membru al său. La Camera Deputaţilor, o asemenea prevedere regulamentară a fost considerată inutilă, deoarece se apreciază că reprezentarea Guvernului în Parlament, în cazul propunerilor legislative, este doar o opţiune şi nu o obligaţie.

Regula generală privitoare la dezbaterea proiectelor de lege sau propunerilor legislative o constituie urmărirea acestora secvenţială, conform numărului de ordine. Cu alte cuvinte, preşedintele care conduce şedinţa Camerei este dator să urmărească ordinea în care proiectele de lege sau propunerile legislative sunt înscrise pe agenda de lucru a Camerei.

Examinarea unui proiect de lege sau a unei propuneri legislative în cadrul dezbaterii generale este susţinută de câte un reprezentant al fiecărui grup parlamentar, care poate să-şi exprime punctul de vedere cu privire la proiectul de lege, eliminându-se orice altă intervenţie. Această regulă este valabilă doar la Camera Deputaţilor. La Senat, în cadrul dezbaterilor generale, potrivit art.77 din Regulament, nu există nici o interdicţie privitoare la luările de cuvânt ale senatorilor în cadrul dezbaterii generale. O interdicţie comună, prezentă în ambele regulamente, are în vedere inadmisibilitatea amendamentelor în faza dezbaterii generale a proiectului de lege sau propunerii legislative (art.94 din Regulamentul Camera Deputaţilor şi art.79 din Regulamentul Senatului).

În mod logic, dezbaterea generală este urmată de dezbaterea pe articole a proiectului de lege sau propunerii legislative. Există o singură excepţie. În situaţia în care comisia sesizată în fond, prin raportul său, propune respingerea proiectului de lege, preşedintele Camerei este dator să supună la vot propunerea comisiei. Această propunere se aprobă cu votul majorităţii membrilor prezenţi, indiferent de natura legii. Această soluţie este sprijinită de faptul că nici un text constituţional nu obligă la întrunirea unei majorităţi absolute sau calificate în cazul respingerii unui proiect de lege. Astfel de majorităţi sunt solicitate doar la adoptarea proiectelor de lege. Dacă propunerea comisiei este respinsă, se trece la dezbaterea pe articole a proiectului de lege sau propunerii legislative.

Dezbaterea generală se încheie, în mod firesc, cu prezentarea punctului de vedere al iniţiatorului proiectului de lege sau propunerii legislative.

Dezbaterea pe articole a proiectului de lege sau propunerii legislative reprezintă a doua fază a dezbaterii parlamentare. Utilitatea ei derivă din exigenţele democraţiei constituţionale, care impun parlamentarului obligaţia de a de exprima vis-á-vis de electoratul său în toate problemele ce sunt supuse Parlamentului spre soluţionare. Dezbaterea pe articole a proiectului de lege începe cu titlul acestuia. Titlul proiectului de lege trebuie să fie scurt, concis şi precis. El trebuie să se constituie într-un adevărat buletin de identitate al legii. Prin titlul său, legea se identifică. El permite celui care o caută să o identifice, să o regăsească în ansamblul actelor normative şi să-i determine poziţia pe care o ocupă în sistemul legislativ. Dezbaterea pe articole are rolul de a observa dacă intenţiile iniţiatorului corespund cu cele ale legiuitorului, dacă voinţa celui care stă în spatele proiectului de lege coincide cu voinţa legiuitorului. Pe acest fond, dezbaterea parlamentară cunoaşte dimensiuni extrem de diverse care intră în contradicţie cu părerile diferitelor categorii sociale.

La discutarea articolelor se începe cu amendamentele. Această regulă este prezentă atât în Regulamentul Camerei Deputaţilor, cât şi în cel al Senatului. De aici încolo, însă, diferenţele sunt substanţiale. La Senat, luările de cuvânt ale senatorilor şi ale reprezentanţilor Guvernului sunt limitate de prezentarea unor amendamente la fiecare articol în parte. Senatorii au dreptul, conform art.83 din Regulamentul Senatului, la subamendamente, cu condiţia să fie prezentate în formă scrisă. Mai mult, plenul Senatului poate hotărî, în cazuri excepţionale, să fie propuse amendamente de fond şi orale. La Camera Deputaţilor, restricţiile sunt de altă natură. În cursul dezbaterilor, amendamentele noi pot fi prezentate numai în mod excepţional. în cursul dezbaterilor, deputaţii, Guvernul sau grupurile parlamentare pot pune în discuţie amendamentele respinse de comisia sesizată în fond sau amendamentele depuse la comisie, în conformitate cu prevederile regulamentului, dar care nu figurează în raportul acesteia.

Limitarea dreptului la amendamente sau subamendamente reprezintă o problemă care devine acută în zilele noastre. Dacă la începutul noii vieţi parlamentare din România, intervenţiile deputaţilor sau ale senatorilor în procesul parlamentar nu aveau nici o restricţie, astăzi, după un deceniu de pluralism politic, de parlamentarism şi de acces la democraţia parlamentară, raţionalizarea intervenţiilor aleşilor poporului este de o acută actualitate. Se cer astfel a fi eliminate intervenţiile nejustificate ale parlamentarilor în susţinerea unui text al unui proiect de lege sau în abolirea acestuia. Ca atare, se cere eliminarea din regulamentele celor două Camere a dispoziţiilor permisive privitoare la formularea de noi amendamente scrise sau orale în timpul dezbaterii în plen a proiectului de lege sau a propunerii legislative.

3.1 Suspendarea dezbaterii proiectului de lege sau a propunerii legislative 

Viaţa parlamentară în materie legislativă, în regimurile politice raţionalizate, este un apanaj al comisiilor parlamentare. Aici se decide soarta ideilor politice, proiectelor de lege şi a propunerilor legislative. Votul în plenul Camerelor este o formalitate care confirmă sau infirmă o decizie dispusă de o comisie parlamentară. În cele mai multe cazuri, votul Camerei este conform cu votul comisie. Cu toate acestea, este posibil ca în examinarea unui proiect de lege în plenul unei Camere lucrurile să se împotmolească. Această împotmolire poate avea cauze diferite. Ea se poate datora faptului că un amendament poate prezenta consecinţe importante asupra structurii sau conţinutului legii ori poate genera consecinţe negative pe planul asimilării legii în sistemul juridic. În asemenea cazuri, datorate faptului că ambele regulamente parlamentare permit formularea unor amendamente scrise sau orale în plenul Camerei, este necesar ca soluţionarea unor asemenea situaţii contrastante să fie supusă din nou comisiei sesizate în fond. Ca urmare, atât Camera Deputaţilor, cât şi Senatul pot hotărî ca, în asemenea situaţii, să se procedeze la suspendarea dezbaterii proiectului de lege sau a propunerii legislative, până la prezentarea unui nou punct de vedere al comisiei sesizate în fond.

3.2 Organizarea dezbaterii proiectului de lege sau propunerii legislative 

În cadrul procedurii privitoare la dezbaterea pe articole a proiectului de lege sau propunerii legislative, regulamentele parlamentare stabilesc anumite priorităţi. Astfel, sunt luat în discuţie, în primul rând, amendamentele prin care se propune eliminarea unor texte cuprinse în articolul supus dezbaterii. După epuizarea amendamentelor care presupun suprimarea unor texte, se iau în discuţie amendamentele privitoare la modificarea sau completarea textului dezbătut. Dacă există mai multe amendamente de acelaşi fel, respectiv de modificare sau completare a textului din proiect, acestea se supun la vot în ordinea în care au fost prezentate. Au prioritate amendamentele prezentate de comisia sesizată în fond. Aceste amendamente se supun primele la vot şi numai în măsura în care nu sunt acceptate vor fi supuse votului Camerei amendamentele formulate de diferiţi parlamentari sau de Guvern. Dezbaterea şi votarea amendamentelor se face pe alineate sau subdiviziuni ale acestora sau pe articole. În final, după epuizarea dezbaterii amendamentelor al un articol, acesta se va supune la vot, urmând a fi adoptat cu votul majorităţii deputaţilor prezenţi, indiferent de natura legii din care fac parte. Cu alte cuvinte, în procesul legislativ, votarea amendamentelor şi a articolelor se face în toate cazurile cu votul majorităţii simple, fără a se ţine seama de faptul că textele respective sunt de natura unei legi constituţionale, organice sau ordinare.

 

4. Votarea proiectului de lege sau a propunerii legislative

În mod paradoxal, deşi art.74 din Constituţia României stabileşte că legile organice se adoptă cu votul majorităţii membrilor fiecărei Camere, cele ordinare cu votul majorităţii membrilor prezenţi din fiecare Cameră, în realitate sistemul nostru constituţional nu presupune votarea legii, ci doar a proiectului de lege, sub acest aspect, art.147 al Constituţiei României este net superior redactării date art.74 al legii fundamentale. În acest sens, el precizează că un proiect sau o propunere de revizuire a Constituţiei trebuie adoptată de Camera Deputaţilor şi Senat cu o majoritate de cel puţin două treimi din numărul membrilor fiecărei Camere.

În lumina acestor prevederi legale se desprind, în principal, două idei coordonatoare: 1) legea nu se supune la vot, ci ea rezultă din adoptarea proiectelor de lege, cu majoritatea cerută de specificul acestora, în fiecare Cameră; 2) adoptarea proiectelor de lege este condiţionată de o majoritate calificată, de o majoritate absolută şi de o majoritate relativă, după cum proiectele de lege sunt constituţionale, organice sau ordinare.

Cu alte cuvinte, pentru a deveni lege, un proiect de lege sau o propunere legislativă trebuie să obţină în fiecare Cameră o majoritate de voturi (calificată, absolută sau relativă) specifică naturii legii (constituţională, organică sau ordinară). Această majoritate se cere a fi întrunită la votul final asupra proiectului de lege, ca şi la o eventuală aprobare a raportului comisiei de mediere. În momentul în care fiecare Cameră aprobă un proiect de lege în aceeaşi formă, cu votul majorităţii, cerut de Constituţie, proiectul de lege se transformă, în virtutea legii fundamentale, fără un vot ulterior, în lege. Această regulă este valabilă şi în cazul medierii legislative, când prin aprobarea în fiecare Cameră a raportului de mediere, cu majoritatea de voturi impusă de natura legii, proiectul de lege supus medierii devine lege.

Dincolo de faza de mediere este posibil să se desfăşoare etapa destinată eliminării divergenţelor existente între două proiecte de lege în şedinţa comună a celor două Camere. În astfel de situaţii, ajungerea la un text unic este condiţionată de eliminarea divergenţelor dintre cele două Camere, care se face cu votul a cel puţin trei pătrimi din numărul parlamentarilor, în cazul legilor constituţionale, cu votul majorităţii absolute, în cazul legilor organice, şi al majorităţii simple în cazul celor ordinare.

În toate cazurile expuse mai înainte, votul nu poate avea loc dacă la şedinţa de vot nu este întrunit cvorumul legal. Acesta nu trebuie confundat cu majoritatea cerută de Constituţie pentru adoptarea unui proiect de lege. Cu alte cuvinte, un proiect de lege se adoptă de parlamentari cu o anumită majoritate, în condiţiile existenţei cvorumului cerut de regulament.

Prin cvorum vom înţelege numărul de membri care se cere a fi prezent la lucrările uneia sau a ambelor Camere pentru ca acestea să se desfăşoare în condiţii de legalitate. Proiectele de lege se supun la vot în condiţiile existenţei cvorumului.

 

5. Transmiterea proiectului de lege de la o Cameră la alta

În virtutea art.75 din Constituţie, proiectele de lege sau propunerile legislative adoptate de una din Camere se trimit celeilalte Camere a Parlamentului.

Aceste reguli specifice sistemului parlamentar bicameral se opun blocajului legislativ şi instituie un cadrul normativ care să permită asigurarea continuităţii fluxului vieţii parlamentare.

În derularea procedurii legislative, într-un parlament bicameral, trimiterea unui proiect de lege sau propuneri legislative de la o Cameră la cealaltă poate cunoaşte mai multe variante, Adunarea Constituantă oprindu-se numai asupra unora dintre ele. Astfel, dacă un proiect de lege sau propunere legislativă este adoptată într-o Cameră, ea se trimite celeilalte Camere a Parlamentului în vederea dezbaterii şi adoptării.

Când proiectul de lege sau propunerea legislativă este adoptată şi de cea de-a doua Cameră fără modificări, proiectul devine lege şi se trimite Preşedintelui României spre promulgare. Dacă proiectul de lege sau propunerea legislativă se adoptă în cea de-a doua Cameră, dar cu modificări faţă de textul primei Camere, se declanşează procedura de mediere, în condiţiile stabilite de art.76 din Constituţie. Dar există şi posibilitatea ca obiecţiile celei de-a doua Camere să fie atât de mari încât să constituie un obstacol major în calea adoptării proiectului de lege sau propunerii legislative şi, ca urmare, să o respingă. Pornindu-se de la ideea că aceste obiecţii pot fi însuşite de prima Cameră, s-a impus admiterea posibilităţii ca, în cazul în care Camera Deputaţilor sau Senatul respinge un proiect de lege sau propunere legislativă adoptată deja de cealaltă Cameră, să se ofere acestei Camere posibilitatea de a analiza obiecţiile celeilalte Camere şi de a ajunge la un text care să fie acceptabil pentru Camera care a respins proiectul. Ca atare, pot apărea trei situaţii: 1) Camera care reprimeşte proiectul de lege sau propunerea legislativă poate să fie de acord cu obiecţiile prezentate şi să adopte un text corespunzător, care urmează a fi acceptat de Camera care l-a propus; 2) În cazul în care prima Cameră sesizată este de acord doar în parte cu obiecţiile celeilalte Camere, procedura legislativă continuă, instituindu-se o comisie paritară de mediere; 3) Proiectul de lege sau propunerea legislativă este definitiv respinsă, dacă prima Cameră se pronunţă din nou împotriva proiectului sau a propunerii legislative.

O altă ipoteză posibilă priveşte situaţia în care un proiect de lege sau propunere legislativă este respinsă de către Camera care o ia pentru prima dată în dezbatere. În această situaţie, proiectul de lege sau propunerea legislativă nu se mai trimite la cealaltă Cameră spre dezbatere, fiind considerată definitivă această respingere.

Din prevederile cuprinse la art.75 din Constituţie, se desprinde ideea că un proiect de lege respins de Camera care a fost sesizată prima cu proiectul de lege sau propunerea legislativă nu se mai trimite spre examinare celeilalte Camere. Această concluzie este dată şi de faptul că, potrivit art.75 din Constituţie, numai în cazul în care un proiect de lege sau propunere legislativă este adoptată de o Cameră, ea îşi continuă drumul legislativ în cealaltă Cameră. Dacă această Cameră respinge proiectul de lege sau propunerea legislativă, aceasta se trimite, pentru o nouă dezbatere, Camerei care a adoptat-o. În cazul în care se ajunge la o nouă respingere, aceasta este definitivă.

 

6. Medierea legislativă

În România, potrivit regulilor procedurii legislative, pentru ca un proiect de lege sau propunere legislativă să devină lege, se cere acordul fiecărei Camere asupra unui text identic. Există astfel posibilitatea ca un proiect de lege sau o propunere legislativă să fie adoptată de ambele Camere, dar textele aprobate să difere, ceea ce pune în evidenţă existenţa unui acord parţial care trebuie facilitat prin norme procedurale pentru a deveni total. Ca atare, în asemenea situaţii, obiecţiile uneia din Camere la textul adoptat de cealaltă urmează să fie supuse procedurii de mediere.

Iniţiativa declanşării acestei proceduri aparţine preşedinţilor celor două Camere, care vor proceda la instituirea unei comisii de mediere paritare, compuse dintr-un număr egal de membri ai fiecărei Camere, care să dea expresia configuraţiei politice a acesteia. Comisia se aprobă de fiecare Cameră. Comisia de mediere are rolul de a lua în dezbatere textele aflate în divergenţă şi de a propune, prin raportul său, celor două Camere un text care să satisfacă exigenţele acestora. Menţionăm că puterile comisiei paritare sunt limitate şi ele nu permit luarea în dezbatere a unor texte care nu se află în divergenţă, ceea ce nu exclude soluţionarea implicaţiilor juridice pe care le generează textele adoptate.

În cazul în care comisia paritară cade de acord asupra textelor aflate în divergenţă sau dacă una din Camere nu aprobă raportul comisiei de mediere, se recurge la o ultimă soluţie şi anume supunerea textelor aflate în divergenţă dezbaterii Camera Deputaţilor şi Senatului, în şedinţă comună. Dezbaterea în şedinţă comună se poartă numai asupra textelor aflate în divergenţă. Ajungerea la un text unic are loc fie prin acceptarea textului Senatului, fie prin adoptarea textului Camerei Deputaţilor, fie prin aprobarea unui text de compromis care să dea satisfacţie ambelor Camere. În cazul în care textele aflate în divergenţă nu sunt înlocuite cu un text unic, ele se elimină din proiectele de lege.

 

 

 

7. Trecerea de la proiecte de lege la lege

Procedura legislativă îşi propune în final să ducă la transformarea unui proiect de lege sau propuneri legislative în lege, urmată de promulgarea acesteia şi de intrarea ei în vigoare.

În plan practic, se pot întâlni următoarele situaţii: 

1. Proiectul de lege este adoptat în aceeaşi formă de către cele două Camere, situaţie în care se pune capăt proiectului, acesta devenind lege.

2. În urma procedurii de mediere, comisia paritară propune celor două Camere soluţii de compromis la textele aflate în redactări diferite şi raportul său este aprobat de cele două Camere.

3. În şedinţa comună a Camerei Deputaţilor şi Senatului, prin votul exprimat potrivit art.76 alin.2 din Constituţia României, se elimină divergenţele dintre cele două Camere, născute fie datorită faptului că una din Camere nu a agreat textele propuse de comisia de mediere, fie ca urmare a faptului că raportul comisiei de mediere nu a putut fi finalizat.

 

4. Trimiterea legii la promulgare

Procesul legislativ se termină prin promulgarea legii. Promulgarea legii nu are o definiţie constituţională. Ea este însă o operaţiune circumscrisă în atribuţiile şefului statului, prin care se pune capăt procesului legislativ. Promulgarea legii reprezintă astfel actul prin care şeful statului constată că obiecţiile sale cu privire la o lege adoptată de Parlament şi, dacă este cazul, declarată conformă cu Constituţia de către Curtea Constituţională ori adjudecată în urma reexaminării de către Parlament la cererea Preşedintelui României, sunt epuizate. 

Promulgarea este actul prin care şeful statului îşi epuizează prerogativele constituţionale privitoare la adoptarea legii. Promulgarea devine, astfel, actul şefului statului prin care se ia cunoştinţă de epuizarea procesului legislativ şi se dispune publicarea legii în Monitorul Oficial al României, făcându-se astfel posibilă intrarea în vigoare a legii şi mai ales cunoaşterea acesteia.

Drumul legii spre promulgare este obstrucţionat sau poate fi obstrucţionat de două cauze: a) Sesizarea Curţii Constituţionale; b) Reexaminarea legii la cererea Preşedintelui României.

a. Sesizarea Curţii Constituţionale cu privire la neconstituţionalitatea unei legi, în cadrul controlului a priori exercitat de Curtea Constituţională, reprezintă o modalitate de suspendare a termenului de 20 de zile, aflat la dispoziţia Preşedintelui României.

Orice lege poate fi atacată la Curtea Constituţională pentru motive de neconstituţionalitate, înainte de promulgarea acesteia. În vederea garantării acestei căi de asigurare a supremaţiei legii, regulamentele parlamentare şi legea stabilesc regula în virtutea căreia, momentul în care un proiect de lege îşi depăşeşte faza de proiect şi devine lege trebuie adus la cunoştinţa membrilor forului legislativ în 24 de ore, după ce a fost depus la secretarii generali ai celor două Camere. Ca urmare, într-o şedinţă publică, membrii Senatului, ca şi cei ai Camerei Deputaţilor, sunt avizaţi asupra faptului că au la dispoziţie un termen de 5 zile, în cazul legilor adoptate în procedură legislativă obişnuită, şi de 2 zile, în situaţia celor adoptate în procedură de urgenţă, pentru a-şi exercita dreptul de a sesiza Curtea Constituţională cu privire la neconstituţionalitatea legii. Pe parcursul acestor termene, Preşedintele României este oprit să promulge legea, pentru a-i proteja pe subiecţii dreptului de sesizare a Curţii Constituţionale în exercitarea acestui drept. Ca atare, în cadrul acestui termen sau chiar după depăşirea acestuia, respectându-se termenul maxim de promulgare a legii de 20 de zile de la data primirii acesteia, Preşedintele României, preşedintele Senatului, preşedintele Camerei Deputaţilor, Guvernul, Curtea Supremă de Justiţie, un grup format din cel puţin 50 de deputaţi sau din cel puţin 25 de senatori pot sesiza Curtea Constituţională asupra neconstituţionalităţii legii, în întregul său ori în parte. În acest sens, potrivit art.117 din Regulamentul Camerei Deputaţilor, legile adoptate se comunică şi Senatului, Guvernului şi Curţii Supreme de Justiţie.

În situaţia în care Curtea Constituţională constată printr-o decizie neconstituţionalitatea legii, fie în întregul său fie în parte, suspendarea termenului de suspendare a legii continuă. Într-o asemenea situaţie, textele declarate neconstituţionale se trimit celor două Camere ale Parlamentului în vederea reexaminării acestora.

Decizia Curţii Constituţionale nu are astfel o putere absolută şi erga omnes, ea putând fi înfrântă printr-o decizie parlamentară. În astfel de cazuri, legea supusă controlului de constituţionalitate se supune votului fiecărei Camere a Parlamentului în forma iniţială. Nici una din Camere, în această fază, nu poate modifica textul iniţial şi nu poate introduce în lege amendamente care să înlăture obiecţiile de neconstituţionalitate ale Curţii Constituţionale. Singura posibilitate pe care o are Parlamentul pentru a "învinge" Curtea Constituţională şi pentru a declara "constituţional un text "neconstituţional" este ca în fiecare Cameră să se înregistreze un vot de cel puţin două treimi pentru forma iniţială a legii. Ţinând seama de prevederile Constituţiei, considerăm că în situaţia în care într-o Cameră nu se obţine această majoritate calificată, votul în cealaltă Cameră parlamentară este inutil. Ca atare, după primul vot, legea trebuie trimisă la promulgare cu modificările impuse de decizia Curţii Constituţionale. În cazul în care legea a fost declarată neconstituţională în întregul său, trimiterea la promulgare este inutilă.

Prin primirea legii de către Preşedintele României, în urma votului din Camera Deputaţilor şi din Senat care a dus la anularea deciziei Curţii Constituţionale, Preşedintele României este obligat să promulge legea, în forma sa iniţială, în termen de 10 zile. Acelaşi termen este valabil şi în cazul în care Preşedintele României primeşte legea spre promulgare după operarea, în cuprinsul său, a modificărilor impuse de Curtea Constituţională.

b. Reexaminarea legii la cererea Preşedintelui României. Aşa cum rezultă din prevederile constituţionale şi regulamentare, Preşedintele României poate cere Parlamentului reexaminarea unei legi înainte de promulgarea acesteia. Din examinarea prevederilor constituţionale se poate deduce că şeful statului, în cadrul procedurii de promulgare, este dator să examineze textul legii şi să observe dacă acesta se află în conformitate cu textele constituţionale şi cu imperativele politice ale momentului. În cazul în care constată că legea derogă de la prevederile constituţionale, el poate apela la justiţia constituţională pentru a se îndepărta viciile de neconstituţionalitate. În cazul în care constată alte deficienţe ale legii, fie că ele sunt legate de procedura de adoptare, ori de conţinutul legii, în special prin observarea unor derogări de la tratatele internaţionale la care România este parte, sau chiar pentru motivele de oportunitate, el poate sesiza Parlamentul o singură dată pentru reexaminarea legii. Dacă Preşedintele României adresează celor două Camere un mesaj prin care exprimă cererea de reexaminare a legii, acesta va fi supus examinării parlamentare, conform aceloraşi reguli ale procedurii legislative (examinare în fiecare Cameră, mediere etc.)

Regulamentele celor două Camere stabilesc că mesajele Preşedintelui României se înscriu pe ordinea de zi a Parlamentului, cu prioritate.

 

 

PROCEDURI LEGISLATIVE SPECIALE

 

1. Procedura de adoptare a legilor constituţionale

Această procedură îşi găseşte acoperirea constituţională în reglementarea cuprinsă în Titlul VI al legii fundamentale, intitulat "Revizuirea Constituţiei".

Revizuirea Constituţiei se poate face, în temeiul art.72 alin.2 al legii fundamentale prin legi constituţionale. Procedura adoptării legilor constituţionale este o procedură specială, deoarece ea se abate de la regulile procedurii de drept comun, specifică legilor organice şi ordinare. Abaterile de la regulile procedurii de drept comun privesc exercitarea dreptului de iniţiativă legislativă, votarea acestora, eliminarea divergenţelor dintre cele două Camere, excluderea etapei de control al constituţionalităţii legii şi instituirea procedurii referendumului constituţional.

Iniţierea revizuirii Constituţiei poate fi declanşată de :

a. Preşedintele României, la propunerea Guvernului;

b. cel puţin o pătrime din numărul total al deputaţilor sau senatorilor;

c. cel puţin 500.000 cetăţeni cu drept de vot.

Propunerile de revizuire a Constituţiei se supun Curţii Constituţionale şi deciziile sale au putere obligatorie erga omnes.

După înregistrare la Camera Deputaţilor sau la Senat, potrivit voinţei iniţiatorilor, proiectul de lege sau propunerea de revizuire urmează regulile procedurii parlamentare specifice celorlalte proiecte de lege, cu singura precizare că propunerile legislative din această materie se supun verificării Curţii Constituţionale, după care vor fi examinate de comisiile parlamentare şi de plenul fiecărei Camere.

Proiectul de lege, cu amendamentele cuprinse în raportul comisiei sesizate în fond, se supune adoptării fiecărei Camere. Adoptarea proiectului de lege constituţională se face cu votul a cel puţin două treimi din numărul membrilor Camerei Deputaţilor, respectiv ai Senatului.

În situaţia în care cele două Camere adoptă proiectul de revizuire a Constituţiei în variante diferite, se iniţiază procedura de mediere care, dacă va da rezultate, ca duce la adoptarea legii constituţionale. Este posibil, însă, ca în urma procedurii de mediere să nu se ajungă la un acord între cele două Camere, caz în care eliminarea divergenţelor dintre Senat şi Camera Deputaţilor se va face în şedinţa comună a acestora. În această şedinţă, votul a cel puţin trei pătrimi din numărul parlamentarilor decide asupra textului final al legii.

În cazul procedurii de revizuire a Constituţiei, legile constituţionale devin definitive numai în urma aprobării lor prin referendum. Organizarea referendumului constituţional obligatoriu se face în cel mult 30 de zile de la data adoptării proiectului de lege a a propunerii legislative de revizuire a Constituţiei.

 

1. Procedura de urgenţă

Decizia privind desfăşurarea procedurii de urgenţă aparţine Camerei Deputaţilor şi ea se aprobă la prima lectură a proiectului de lege sau a propunerii legislative. Cererea pentru instituirea procedurii de urgenţă poate fi făcută de Guvern, Biroul permanent, grupurile parlamentare şi comisiile permanente. Cererile se supun Biroului permanent care, la rândul său, le va supune aprobării plenului Camerei Deputaţilor în ziua în care au fost înregistrate sau în prima şedinţă care urmează zilei de înregistrate a acestora.

Potrivit art.102 alin.3 din Regulamentul Camerei Deputaţilor, ordonanţele de urgenţă emise de Guvern în temeiul art.114 alin.4 din Constituţie se supun, din oficiu, aprobării Camerei Deputaţilor în procedură de urgenţă.

La proiectele de lege sau propunerile legislative la care s-a aprobat procedura de urgenţă, se pot depune amendamente motivate în scris, în termen de 48 de ore de la aprobarea procedurii de urgenţă. Amendamentele se depun la comisia sesizată în fond. Consiliul Legislativ este obligat ca, în acelaşi termen, să transmită avizul său comisiei sesizate în fond.

Raportul comisiei sesizate în fond se trimite Biroului permanent în cel mult 3 zile de la sesizare. Biroul permanent, după primirea raportului comisiei sesizate în fond, propune Camerei Deputaţilor să înscrie cu prioritate pe ordinea de zi proiectul de lege sau propunerea legislativă. După înscrierea pe ordinea de zi, Camera Deputaţilor trece la dezbaterea pe articole a proiectului de lege sau propunerii legislative, eliminându-se dezbaterea generală. Dacă raportul comisiei este negativ. se trece direct la votarea propunerii comisiei, de respingere a proiectului.

În cadrul dezbaterii pe articole, simplificările impuse de procedura de urgenţă rezidă în limitarea luărilor de cuvânt ale deputaţilor. Astfel, la discutarea fiecărui articol pot lua cuvântul, în limita unei perioade stabilite de Cameră, reprezentantul Guvernului, iniţiatorul, autorii amendamentelor depuse la comisia sesizată în fond şi câte un deputat din partea fiecărui grup parlamentar. În cursul luărilor de cuvânt, vorbitorii îşi pot susţine doar amendamentele prezentate, fără a putea formula noi propuneri de modificare a textului proiectului. Dezbaterile se desfăşoară în limita unei perioade de timp aprobate de Cameră. La expirarea acesteia se opresc luările de cuvânt şi se trece la votarea fiecărui amendament cuprins în raportul comisiei sesizate în fond şi a fiecărui articol. După încheierea votării pe articole, se va supune la vor proiectul de lege sau propunerea legislativă. În sfârşit, procedura de urgenţă se distinge de procedura legislativă uzuală şi prin faptul că termenul în care legea se află depusă la secretarul general al Camerei Deputaţilor sau al Senatului în vederea exercitării dreptului de sesizare a Curţii Constituţionale este de numai 2 zile.

 

2. Procedura de adoptare a legilor bugetare

Legea bugetului de stat şi Legea bugetului asigurărilor sociale de stat reprezintă cele mai complicate legi pe care Parlamentul este dator să le adopte în fiecare an, în ele fiind prevăzute sursele bugetului de stat (veniturile) şi sumele alocate pentru cheltuieli bugetare.

Deşi legile bugetare sunt legi ordinare, dezbaterea şi adoptarea lor nu se face în mod succesiv în Camera Deputaţilor şi Senat, ci în şedinţa comună a celor două Camere, în conformitate cu prevederile constituţionale şi cu regulile stabilite de art.44-53 din Regulamentul şedinţelor comune ale Camerei Deputaţilor şi Senatului.

În privinţa dreptului de iniţiativă în materie bugetară, prin derogare de la regulile dreptului comun, acest drept aparţine în exclusivitate Guvernului. Astfel, potrivit art.137 alin.2 din Constituţie, Guvernul elaborează anual proiectul bugetului de stat şi pe cel al asigurărilor sociale de stat, pe care le supune, separat, aprobării Parlamentului.

Proiectele legilor bugetare se trimit de către Guvern birourilor permanente ale celor două Camere, care vor asigura distribuirea acestora la deputaţi şi senatori. Totodată, cele două birouri permanente trimit proiectele legilor bugetare spre dezbatere şi avizare comisiilor permanente ale celor două Camere, care examinează capitolele privitoare la domeniile lor de activitate. Examinarea în fond a acestor proiecte de lege revine comisiilor permanente pentru buget şi finanţe, care vor întocmi şi adopta în şedinţă comună raportul final.

În cel mult 5 zile de la primirea proiectului unei legi bugetare, grupurile parlamentare, deputaţii şi senatorii pot prezenta comisiilor amendamente scrise şi motivate. Deşi în prevederile regulamentare, Guvernul nu apare ca purtător al dreptului de a prezenta amendamente, acest drept nu-i poate fi refuzat în lumina textelor constituţionale care îl legitimează. Un asemenea drept este întâlnit în practică mai ales pentru a contracara ofensiva parlamentară, permiţând Guvernului să accepte doar parţial anumite amendamente, prin susţinerea unor subamendamente prezentate în acest scop.

În final, pe baza amendamentelor primite, a avizelor receptate de la celelalte comisii, se trece la redactarea raportului comun al celor două comisii de buget şi finanţe ale celor două Camere, asupra fiecărui proiect de lege. În raport vor fi prezentate amendamentele admise şi cele respinse, cu o scurtă motivare a soluţiei adoptate.

Pentru redactarea raportului comun, comisiile sesizate în fond au la dispoziţie un termen de 30 de zile care curge de la data sesizării.

Dezbaterea proiectelor legilor bugetare are loc în şedinţa comună a celor două Camere, convocată de preşedinţii acestora, care vor prezenta plenului proiectul ordinii de zi şi al programului de lucru, elaborate în şedinţa comună a birourilor permanente.

După aprobarea ordinii de zi şi a programului de lucru, se trece la dezbaterea generală a proiectului Legii bugetului de stat. Dezbaterea generală începe cu prezentarea de către iniţiator a elementelor de fundamentare a proiectului de buget. Apoi se dă cuvântul raportorului comisiilor permanente de buget şi finanţe pentru a expune soluţiile la care s-a ajuns în raportul comun. După prezentarea lor de către raportor, se dă cuvântul reprezentanţilor grupurilor parlamentare din cele două Camere. În cadrul dezbaterilor generale poate lua cuvântul un singur reprezentant al fiecărui grup parlamentar din Senat şi din Camera Deputaţilor. Parlamentarii care nu fac parte din grupuri parlamentare pot lua şi ei cuvântul într-un interval stabilit în şedinţa comună a birourilor permanente. În încheierea dezbaterii generale, reprezentantul Guvernului este îndreptăţit să răspundă acuzelor şi altor obiecţii ale reprezentanţilor grupurilor parlamentare, într-un interval de timp stabilit de cele două birouri permanente. Dezbaterile generale au ca obiect prezentarea unor puncte de vedere politice, ceea ce exclude introducerea unor amendamente în această fază. Încheierea dezbaterii generale este urmată de dezbaterea pe articole a proiectului Legii bugetului de stat.

În cadrul dezbaterii pe articole, se începe cu titlul proiectului de lege şi după adoptarea acestuia se trece la examinarea propriu-zisă a articolelor şi a anexelor. Dezbaterea pe articole a proiectului de lege bugetară permite deputaţilor şi senatorilor să ia cuvântul pentru a-şi prezenta punctele de vedere, pentru a-şi susţine amendamentele aprobate în şedinţele comisiilor sesizate în fond ori pentru a-şi reitera amendamentele respinse. În cursul dezbaterii pe articole, singura limitare a intervenţiilor deputaţilor este legată de dreptul acestora de a prezenta noi amendamente, cu excepţia celor de redactare care nu aduc atingere fondului problemei discutate. De asemenea, sub aspect temporar, timpul afectat dezbaterii unui articol poate fi limitat, la propunerea preşedintelui care conduce lucrările şedinţei comune, prin votul deputaţilor şi senatorilor prezenţi la această şedinţă.

Votarea articolelor începe cu votarea amendamentelor acceptate în raportul comisiilor sesizate în fond. Adoptarea acestora face inutilă supunerea la vot a altor amendamente. Un amendament este adoptat dacă a întrunit majoritatea voturilor deputaţilor şi senatorilor prezenţi la lucrările şedinţei comune. La terminarea dezbaterii pe articole, proiectul legii bugetului de stat se supune la vot şi adoptarea lui se face după aceleaşi reguli valabile şi în cazul legilor ordinare. Adoptarea Legii bugetului de stat este urmată de dezbaterea şi adoptarea proiectului Legii bugetului asigurărilor sociale de stat. Şi în acest caz, ca şi în cel al proiectelor de rectificare bugetară, se aplică regulile procedurale utilizate la adoptarea proiectului Legii bugetului de stat.

În cazul acestor proiecte de lege se evită procedura de mediere şi procedura dezbaterii textelor aflate în divergenţă în plenul celor două Camere, ceea ce nu exclude controlul constituţionalităţii legii de către Curtea Constituţională şi nici reexaminarea acesteia în şedinţă comună, la cererea Preşedintelui României, înainte de promulgare.

 

3. Procedura legislativă instituită în vederea adoptării unui proiect de lege prin angajarea răspunderii Guvernului în faţa Parlamentului

În temeiul art.113 din Constituţia României, Guvernul îşi poate angaja răspunderea în faţa Camerei Deputaţilor şi a Senatului, în şedinţă comună, asupra unui program, a unei declaraţii de politică generală sau a unui proiect de lege. Din punct de vedere al materiei de care ne ocupăm, pe noi ne interesează doar angajarea răspunderii Guvernului asupra unui proiect de lege, deoarece pe această cale se ajunge la adoptarea unei legi, element ce face obiect de studiu pentru logistica formală. Această cale este însă una simplificată; ea duce la adoptarea unei legi în cea mai scurtă perioadă de timp: 3 zile de la prezentarea proiectului de lege. Prin natura sa, angajarea răspunderii Guvernului asupra unui proiect de lege reprezintă o modalitate legislativă la care se recurge in extremis, numai atunci când adoptarea proiectului de lege în procedură uzuală şi în procedură de urgenţă nu mai este posibilă. În astfel de cazuri, singurele şanse ale Guvernului de a promova un proiect de lege sunt cele privitoare la adoptarea unei ordonanţe de urgenţă sau la angajarea răspunderii Guvernului asupra respectivului proiect de lege. Alegerea variantei ordonanţei de urgenţă comportă anumite riscuri, legate de faptul că ulterior Parlamentul, în cadrul controlului asupra legislaţiei delegate, poate să modifice prevederile acesteia sau chiar să o respingă. Nici asumarea răspunderii Guvernului nu este însă lipsită de riscuri. Acestea derivă din faptul că, în cele trei zile care urmează angajării răspunderii Guvernului asupra unui proiect de lege, se poate depune o moţiune de cenzură, a cărei aprobare duce la demiterea Guvernului. În cazul în care o asemenea moţiune de cenzură nu se depune ori dacă se depune nu este aprobată prin votul majorităţii deputaţilor şi senatorilor, proiectul de lege devine lege şi se depune la Secretarul General al Camerei Deputaţilor, respectiv al Senatului, în vederea exercitării dreptului de sesizare a Curţii Constituţionale. Dacă în 2 zile nu este atacată la Curte Constituţională, legea se trimite spre promulgare, putând fi reexaminată într-o nouă şedinţă comună, dacă Preşedintele României solicită acest lucru.

Adoptarea unui proiect de lege pe calea asumării răspunderii Guvernului nu dă naştere la nici un fel de dezbatere şi nici un vot asupra proiectului de lege. Practic, atunci când Guvernul urmează să-şi asume răspunderea asupra unui proiect de lege, în condiţiile art.113 din Constituţie, se va aduce acest fapt la cunoştinţa birourilor permanente ale celor două Camere. Acestea vor stabili ordinea de zi şi programul viitoarei şedinţe comune în care Guvernul îşi va angaja răspunderea asupra respectivului proiect de lege. Preşedinţii celor două Camere vor convoca senatorii şi deputaţii în şedinţă comună, data şi locul şedinţei comune fiind comunicate Guvernului de către preşedintele Camerei Deputaţilor, cu 24 de ore înainte ca aceasta să aibă loc.

În şedinţa comună, primul-ministru declară în mod expres că îşi asumă răspunderea asupra unui proiect de lege, motivându-şi recurgerea la această cale de promovare a unui proiect de lege, urmată de prezentarea conţinutului noii reglementări.

Prezentarea făcută de primul-ministru nu este urmată de dezbateri. Din acest moment începe să curgă termenul de 3 zile pentru depunerea unei moţiuni de cenzură. Această moţiune de cenzură este una provocată de Guvern, ca urmare a faptului că urmăreşte adoptarea unui proiect de lege fără a fi parcurse etapele procedurii legislative. Dacă nu se depune o moţiune de cenzură, la epuizarea termenului de 3 zile, proiectul de lege se consideră adoptat prin simplul fapt al trecerii timpului. Dacă însă o asemenea moţiune de cenzură a fost depusă, birourile permanente stabilesc data unei noi şedinţe comune a celor două Camere, în care se prezintă moţiunea de cenzură. Dezbaterea moţiunii de cenzură are loc după trei zile de la data când a fost prezentată în şedinţa comună a celor două Camere. Adoptarea moţiunii de cenzură are ca efect respingerea proiectului de lege şi demiterea Guvernului. În cazul în care moţiunea de cenzură nu obţine, în urma votului secret cu bile, majoritatea voturilor parlamentarilor din cele două Camere, proiectul de lege devine lege şi urmează calea obişnuită spre promulgare.

PAGE  
54

